
akon godinu i pol zatišja, ponovo smo s vama u petom broju 
lista Pregrada.info! 


Prva četiri broja imala su političke teme, a ovaj puta odlučili smo 
se za ekologiju. Da je to tematika koja je aktualna i pobuđuje veliki 
interes pokazuje i količina tematskih članaka koji su na stranicama 
pred vama. 

Tiskanje ovog broja u potpunosti pokriva Krapinsko-zagorska 
županija, kojoj se zahvaljujemo na podršci u ova teška recesijska 
vremena. 

Portal Pregrada.info, iz kojeg je niknula ideja ovog tiskanog 
izdanja, početkom drugog mjeseca slavi četvrtu godinu postojanja. 
Portal je od pokretanja posjetilo preko 550 tisuća posjetitelja što 
dovoljno govori o potrebi nepristranog informiranja građanki i 
građana. 

U ovom broju lista Pregrada.info imamo nekoliko novih autora, 
vjerujem da će vam se dopasti tekstovi. Ovog puta je fotografiju za 
naslovnicu lista ustupio je Darko Topolko, uskoro naš sumještanin, pa 
u budućnosti možete očekivati puno dobrih fotografija našeg grada. 

Kao i svaki puta do sada pozivamo vas da nam se javljate s 
idejama, tekstovima i ostalim materijalima za koje smatrate da su 
važni za informiranje naše lokalne zajednice. 

Do čitanja (kad god to bilo)... 


Koordinator projekta Josip Krušlin 


EKOLOGIJA 
Ljekovite | jestive biljke na Kunagori 


Pišu: Slavko i Lana Dimač; Fotografije: Martina Jurmanović 


iljke se oduvijek koriste kao hrana i kao lijek. naš jelovnik osvježiti i obogatiti, samo se trebamo 
Što je zapravo bilje? Bilje su sve biljke koje se potruditi. Današnje naše teškoće i nizak standard 
koriste kao sastojak u hrani ili piću, zbog upućuju nas na prirodu, na neiscrpne i besplatne 
arome, u prehrani i medicini. Posljednje vrijeme izvore hrane. Ove snimke vas upućuju da upoznate 
povećava se interes za ljekovito 1 jestivo bilje koje jestivo i ljekovito bilje kunagore. Vi se samo trebate 
slobodno raste u prirodi. Spoznaja da živimo u sve potruditi i pokrenuti iz svojih fotelja, stolica te na 
zagađenijem okolišu mijenjaju neke ustaljene navike trenutak zaboraviti omiljene sapunice 1 serije 1 
i pristup prehrani, postepeno se sve više vraćamo krenuti u avanturu. 


zdravoj odnosno prirodnoj hrani kojom možemo 


Majčina dušica - Omiljena biljka, a upotreba joj je u pučkoj Lazarkinja, divlji broć, valjuga - Raste u velikoj količini po 


medicini obostrano i jako raširena. Pospješuje probavu i koristi se sjenovitim šumama. Zbog ugodna aromatična mirisa lazarkinja 
kao čaj protiv kašlja. Služi kao začin različitim jelima (salatama, može služiti kao mirodija. Bere se prije cvatnje u travnju i svibnju i 
umacima i juhama). to većinom osušena. 


Gavez,crni gavez, 
veliki gavez, 
volovski jezik - 
Mladi izdanci 
stabljike i listova 
mogu se brati cijelo 
| proljeće i ljeto i zatim 
* u kasnu jesen. Jedu 
4 Se većinom 
prokuhani i mogu se 
pripremiti kao špinat. 
U pučkoj medicini 
Služi za zacjeljivanje 
rana i opekotina, a 
njegov sok služi kod 
astme i povišenog 
krvnog tlaka i bolesti 
| žući. 


Cikorija ili vodopija - Kao povrće se upotrebljavaju mladi, 
ponešto gorki prizemni listovi koji su prije izbijanja stabljike 
veoma slični listovima maslačka pa se često s njime zamjenjuju. 
Cikorija je nježan, ali djelotvoran gorak tonik. Dobar je lijek za 
žućne kamence pa zato cikoriju zovu “prijateljica jetre“. 


Ostatak opisa biljaka s fotografijama nalazi se na posljednoj stranici, tiskan u boji. 


EKOLOGIJA 
Rasvjeta I ekologija 


Piše: Ivan Škrinjar 


vakodnevno u ljudskoj populaciji raste svijest o 

našem najbližem i globalnom okruženju, o 

tome koliko ono utječe direktno na 

čovječanstvo, a koliki je ljudski utjecaj na to 
okruženje. 

Novi zadaci i misija ljudske civilizacije su daljnje 
podizanje svijesti o našem okruženju, o utjecajima i 
promjenama koje direktno ili indirektno potičemo 
mi sami, svjesno ili nesvjesno. 


U sklopu te misije zadatak je svakog pojedinca da 
što prije shvati procese koji nas okružuju, da nakon 
toga i sam počne ukazivati na moguće narušavanje 
ravnoteže u svojoj životnoj okolini te poduzeti 
radnje da ih spriječi. 

Jedan od procesa koji narušavaju prirodnu 
ravnotežu okoline je prekomjerno trošenje energije, 
pogotovo električne energije. U tom kontekstu 
pozabavit ćemo se potrošnjom električne energije za 
rasvjetu, koja je jedan ogroman potrošač električne 
energije, dakle energije općenito. 


uredskih i radnih prostora te industrijskih pogona. 
Također se odlikuju dobrom iskoristivošću, niskom 
cijenom i dugim životnim vijekom. Danas već postoji 
čitava serija novih vrsta fluorescentnih cijevi koje 
pomoću inteligentnih sustava upravljanja rasvjetom 
i elektroničkim predspojnim napravama osiguravaju 
učinkovitije i ugodnije osvjetljenje, uz minimalne 
troškove. 

U kućanstvu, a pogotovo u trgovinama, kafićima i 
restoranima, koristi se popularna halogena rasvjeta 
te rasvjeta sa dikroičkim reflektorom. Iako ugodna 
za oko (topla boja), halogena žarulja također najveći 
dio energije troši beskorisno na toplinu te je kao 
takva neučinkovita i kratkog životnog vijeka kao i 
obična žarulja. 

Važno je znati svrhu određene žarulje, budući da 
svjetlost ne određuje samo jačina osvjetljenja već i 
tzv. temperatura svjetla. Najbolje je svjetlo ono koje 
je nalik sunčevoj svjetlosti, tj. onoj kojoj je naš vid i 
prilagođen. Za neke primjene međutim, kao što je 


Žarulje sa žarnom niti (klasične ili ,obične“ 
žarulje) energetski su daleko najlošiji oblik rasvjete, 
jer one od svoje ukupne energije za dobivanje 
svjetlosti potroše samo 5%, a ostatak se njihove 
energije pretvara u toplinu. 


Postoje međutim i žarulje koje mnogo 
učinkovitije iskorištavaju energiju, a to su 
fluokompaktne žarulje, čija je iskoristivost oko 5 
puta veća od one u ,obične“ žarulje. Na taj način 
primjerice fluocijev snage 11 W zamjenjuje žarulju 
sa žarnom niti od 60W, a uz veliku uštedu energije 
daje i kvalitetnije svjetlo. Nije naodmet napomenuti 
da je životni vijek žarulje sa žarnom niti 1000 sati, a 
štednih i više od 10000 sati. 


Izvori svjetla slični fluokompaktnim žaruljama su 
flourescentne cijevi, a koje se koriste za rasvjetu 

primjerice vanjska rasvjeta, temperatura svjetla nije 
osobito bitna, pa je vanjska rasvjeta, jer joj je jedina 
funkcija da osigura vidljivost, najčešće žute boje. Te, 
natrijeve žarulje, ekonomski su najisplativije. 


Najnoviji izvori svjetlosti bazirani su na LED 
(light emitting diodes) tehnologiji. LED je 
poluvodički element koji emitira svjetlost, dakle 
gotovo svu energiju pretvara u svjetlost. I tu počinje 
revolucija koja će žarulju sa žarnom niti kakvu 
znamo zadnjih stotinjak godina poslati u mirovinu. 


Svjetlost je elektromagnetsko zračenje. Točnije, 
onaj dio spektra elektromagnetskog zračenja koje 
možemo vidjeti svojim okom. Pojednostavljeno, 
svijetlost bijele boje kakvu poznamo ustvari se sastoji 
od cijelog spektra boja, tj. frekvencija boja, a ako to 
još pokušamo pojednostaviti možemo reći da se 


bijela svjetlost sastoji od tri osnovne boje, a to su 
crvena, zelena i plava boja (RGB — red, green, blue). 
Tehnologija kojom upravljamo radom LED-RGB 
izvorom osvjetljenja, tj. regulacijom intenziteta od 
neke minimalne od neke maksimalne vrijednosti 
svake boje posebno, možemo teoretski dobiti preko 
16 milijuna boja! 


Iz navedenog je lako zaključiti da nam LED 
tehnologija omogućava do sada neslućene 
mogućnosti upravljanja rasvjetom te proizvodnju 
novih, nadomjesnih kompaktnih LED-žarulja, svih 
mogućih boja i snaga, istovremeno smanjujući 
potrošnju energije za 80% (za isti intenzitet 
osvjetljenja) i produžujući životni vijek na 
nevjerojatnih 100.000 radnih sati! 

Svjetlosno je zagađenje pojam koji je odavna 
poznat u gradovima — ako se zemaljska kugla 
gledana noću iz svemira može se vidjeti da su 
najosvjetljeniji dijelovi gradovi. Dakle, ako ste imalo 
ekološki svjesni, znat ćete da nije potrebno da uvijek 
budu upaljene žarulje u hodnicima i prostorijama u 
kojima trenutno nitko ne boravi, ali nitko vam ne 
može zabraniti da većim brojem rasvjetnih tijela 
postignete što bolji ugođaj u svome domu. To znači 
da ćete u dnevnoj sobi upaliti sva postojeća rasvjetna 
tijela kad Vam dođe nekoliko prijatelja, međutim 
kada s obitelji gledate televiziju, trebali biste ostaviti 
upaljenu manju svjetiljku koja pruža indirektno 


svjetlo, a kada čitate, potrebna Vam je samo jedna 
mala svjetiljka koja osvjetljava knjigu. 

Ono što na prvi pogled može izgledati kao 
rastrošnost (postavljanje većega broja instalacija, 
utičnica, prekidača, rasvjetnih tijela) dugoročno je 
zapravo štednja. Naime, ako imate samo jedno ili 
dva rasvjetna tijela u prostoriji, ona su gotovo uvijek 


žarulja sa 
žarnom niti 


fluokompaktna 
žarulja 


25 W 5 W 


veće snage i uključit ćete ih uvijek kad ste u 
prostoriji (nemate druga), međutim ako imate 


Više različitih rasvjetnih tijela na raspolaganju, 
rjeđe ćete uključivati ona jača 1 na taj ćete način 
zapravo štedjeti (tj. pridonositi i okolišu 1 vlastitu 
novčaniku). 


Austrija je zakonom zabranila uporabu starih 1 
neučinkovitih žarulja (sa žarnom niti), a od 
europskoga povjerenika za okoliš zatraženo je da i 
Europska Unija pokrene sličnu zakonsku inicijativu. 
Australci su se mogli koristiti običnim žaruljama do 
kraja prošle godine - žarulja sa žarnom niti otišla je 
u povijest. 

Vrijeme je da se i mi uključimo u borbu protiv 
prekomjerne potrošnje električne energije: za 
početak, da svatko od nas u svom domu zamijeni 
nekoliko "običnih" žarulja sa "štednim" ili LED 
žaruljama. Parafrizirajući g. Armstronga, to bi bio 
mali korak za nas, a veliki za naš okoliš i buduće 
naraštaje. 

EKOLOGIJA 
Pregrada je u našim rukama 


Piše: Tanja Očko 


a one koji vole definicije, mogu započeti sa 

skraćenom verzijom onoga što mi danas po 

defaultu smatramo ekologijom: Ekologija je 
znanost koja proučava odnose među organizmima te 
odnose organizama i njihova okoliša. Sve je jasnije 
da se Ekologija ne može ograničiti na izdvojeno 
proučavanje biljaka ili biljnih zajednica, životinja ili 
životinjskih zajednica, odnosno čovjeka ili ljudske 
zajednice u odnosu na njihovo obitavalište, nego se 
na sve to mora gledati kao na simbiozu tih zajednica 
i prirode (odnos bez kojeg ne može ni jedna strana 
opstati). 


Svi se vjerojatno slažu kada se čovjek ističe kao 
najveći zagađivač čiji je utjecaj na okoliš u većini 
slučajeva sa negativnim (usuđujem se reći nekad i 
nepopravljivim) posljedicama. Moramo biti svjesni 
da priroda nema mogućnost plastične operacije, 
faceliftinga, botoxa i inih načina da zakrpa, popravi 
i uljepša rane koje smo joj mi svojim sebičnim 
načinom života nanijeli. To odlično opisuje rečenica 
koju je izgovorio Papa Ivan Pavao II 1990. godine na 
svjetski dan mira: ,Ozbiljnost ekološke situacije 


otkriva u kakvoj je dubokoj krizi ljudski moral.“ 


Početak tzv. moderne ekologije, discipline na koju 
mi gledamo kao na obostrani odnos između živih 
organizama i njihovog (našeg) okoliša, mnogi 
pronalaze u teoriji evolucije i prirodne selekcije 
Charlesa Darwina gdje se ukazuje na čvrstu 
povezanost između životinja (uključujući čovjeka) i 
njihovog prirodnog staništa. No, umjesto da ta veza 
bude ravnopravna i na obostranu korist, ona je 
narušena od strane ljudi na štetu ostalih zajednica i 
prirode. U ljudskoj je naravi da Zemlju smatramo 
prirodnim vlasništvom čija je jedina svrha da služi 


Foto: Josip Krušlin: 


udovoljavanju i zadovoljavanju naših želja i potreba. 
Sve dok nam ne proradi svijest i ne shvatimo da je 
život na Zemlji mreža međusobno korisnih i ovisnih 
odnosa, priroda nema šanse postati ravnopravna s 
nama egocentricima. 


Majka Zemlja danas je suočena sa velikim brojem 
problema od kojih prednjači globalno zatopljenje, a 
u stopu ga slijede kisele kiše, klimatske promjene, 
zagađenje zraka i vode, izumiranje mnogih 
životinjskih vrsta, radioaktivno zračenje....jedan 


problem na sebe veže masu drugih čime lista 
ekoloških problema postaje sve duža. 


Možda je van naše moći bitno utjecati na 
globalne probleme, jer što smo mi naspram svjetskih 
industrijskih kompanija, vlada i političara te ostalih 
koji drže konce u rukama?! No, zašto ne bi učinili 
ono malo što možemo? Objasnite mi jednu stvar. 
Koji je razlog potrganih kanti za smeće po ulicama 
Pregrade (liječenje vlastitih frustracija), koji je razlog 
divljih odlagališta po lijepoj nam Kunagori i ostalim 
zelenim bregima (lijenost???), zašto nema 
kontejnera za sortirani otpad (nedostatak novaca za 
kontejnere i odvoz ili nedostatak interesa?). Već bi 
bilo dovoljno kad bi svaki pojedinac ostavio red za 
samim sobom (ne budem rekla da svaki pomete 
pred svojim vratima jer to je već tema za neku drugu 
raspravu). 


Smeće koje je razbacano po Kosteljini i po 
okolnim šumama ne samo da nije oku lijep prizor, 
nego trajno narušava kvalitetu i čistoću mjesta na 
koje je odloženo (primjer su stari hladnjaci kod kojih 
su u proizvodnji korišteni PBC spojevi, akumulatori 
koji sadržavaju sumpornu kiselinu te olovo i olovni 
dioksid, nerazgradive PVC vrećice, stare gume...). 
Dovoljno bi bilo uložiti malo volje i truda i otpad te 
vrste odvesti na prikladne deponije. U Hrvatskoj 
postoji niz poduzeća s iskustvom u području 
čišćenja, zbrinjavanja i gospodarenja otpadom. 
Stoga, otpadna ulja (motorna, strojna, hidraulička, 
transformatorska), otpadne masti, stare boje 1 lakovi, 
ljepila, smole te ambalaža onečišćena istim ne bi 
trebala završavati u potoku, za cestom ili u nekoj 
šumi. 

Ukoliko predate stari automobil za to ovlaštenom 
Fondu, dobijete isplaćeno 40 lipa po kilogramu 
težine automobila; ukoliko prijavite postojanje 
zapuštenog automobila negdje u prirodi, dobijete 10 
lipa po kilogramu. Za EE otpad (otpad električnog i 
elektroničkog porijekla) nedavno nam je ponuđeno 
vrlo prihvatljivo rješenje; ostvarivanje preuzimanja 
beskorisnih i zastarjelih uređaja zahtijeva samo 
pozivanje na besplatni broj telefona. Također, u 


kiPregrada.into 
Nezavisni pregradski portal 
Wwww.pregrada.info 


Mobilna verzija: 
m.pregrada.info 


Hrvatskoj je uspostavljen sustav besplatnog 
sakupljanja, prijevoza i odlaganja građevinskog 
otpada koji sadrži azbest. Stavljam naglasak na 
BESPLATNO! 


Štedimo struju, kupujmo štedne žarulje. 
Racionalizirajmo potrošnju insekticida, pesticida, 
herbicida, laka za kosu, dezodoransa... 
Sprečavanju zagađenja prirode izravno možemo 
doprinijeti i reciklažom. 

Uz to što se ne stvaraju divlja odlagališta, 
recikliranje je i postupak kojim se iz otpada 
izdvajaju korisni materijali koje je moguće ponovno 
upotrijebiti tako da nije potrebno u tolikoj mjeri 
vršiti eksploataciju prirodnih izvora. Najčešće se 
odvajaju papir, plastika, staklo i metal. No, također 
se mogu reciklirati i tekstil, baterije, motorna ulja, 
građevinski otpadni materijal 1 slično. Još jedna 
dodatna pozitivna strana recikliranja jest očuvanje 
energije koje se na taj način troši puno manje nego 
proizvodnjom istog proizvoda iz izvornih sirovina. 

Odličan primjer pruža nam proizvodnja stakla iz 
staklenog krša pri čemu je staklo 100% moguće 
reciklirati uz smanjenu potrošnju energije u odnosu 
na proizvodnju iz prirodnih sirovina (pijesak, 
feldšpat, kalcit, dolomit, soda) kao i smanjenje 
emisije stakleničkih plinova. Za proizvodnju 
aluminijskih limenki od recikliranog materijala 
potrebno je čak 95% manje energije nego za 
proizvodnju od boksita kao osnovne sirovine. Pri 
proizvodnji papira recikliranjem se štede drvo i 
voda; za izradu tone papira od recikliranog 
materijala potrebno 17% manje drva i 50% manje 
vode (što je vrijedan podatak pošto znamo da su 
količine i jednog i drugog ograničene) . 

Vrijedi imati na umu da prirodna bogatstva i 
resursi nisu nepresušni. Stoga treba razmišljati o 
racionalizaciji njihove potrošnje, kao i o očuvanju 
njihove čistoće i kvalitete. Istina je da smo sami 
odgovorni za očuvanje, kako našeg planeta, tako i 
naše Pregrade. A hoćemo li bar pokušati, stvar je 
savjesti svakog pojedinca. 


EKOLOGIJA 
Grijeh prema okolišu — slučaj Kunagora 


Piše: Ivan Kantoci Vanč 


ledam osakaćenu i osiromašenu Kunagoru na 

slici. Neizmjerna tuga i nemoć prožima mi 

osjećaje pri pogledu na učinjenu štetu i 
osiromašenje koje se učinilo prirodi Kunagore. S 
njezinim osiromašenjem nestao je i dio mene samoga. 
I ne samo mene. Uvjeren sam da isto iskustvo 
doživljava i stanovništvo Pregrade i okolice. Štefanija 
Dimač u članku" 'Kunagora — biser Hrvatskog zagorja' 
uz 60. obljetnicu Hrvatskog planinarskog društva 
'Kunagora' iz Pregrade opisuje što sigurno i mnogi 
drugi osjećaju: “Tek nekoliko stotina metara od 
gradskog središta prolazimo uz kamenolom zgranuti 
koliko je odvaljeno od Kunagore. Čitavo je brdo 
nestalo na sjeveroistočnoj strani, kao da ga je odgrizla 
golema čeljust neke nemilosrdne nemani. Česta 
dubinska miniranja zaljuljaju i naše domove koji su 
blizu središta Pregrade. Jake vibracije natjeraju stanare 
da izadu iz kuća misleći da je potres. Tiho se nadamo 
da neće doći do kakvoga tektonskog pomaka jer se 
čitava priča oko kamenoloma odvija na lokaciji 
vodocrpilišta i bazena s rezervom vode za čitav kraj. 
Svjesni svoje nemoći, bez komentara prolazimo u 
tišini. Veseli žubor Kosteljine odvraća nas od otužnog 
prizora." Unatoč svom vrlo talentiranom literarnom 


Foto: Josip Posavec, www.fotovion.com 


izražavanja koje je Štefanija Dimač upotrijebila u 
zanimljivom i vrlo lijepom članku o Kunagori kao 
biseru Hrvatskog zagorja kako bi čitateljima i 
ljubiteljima prirode diljem Hrvatske promovirala 
ljepoticu Kunagoru', nažalost zbog postupaka 
nemilosrdne nemani' Kunagora je na žalost svoju 
izvornu ljepotu koja ju je nekad krasila nepovratno 
izgubila. 

U sjećanje mi dolaze češći obilasci južnog, nižeg 
vrha Kunagora, vidljivog na slici, zvanog Japica ili 
Turnišće, kojeg je 'neman' zagrizla gotovo do pune 
visine od 456 metara. Nešto niže od vrha Japice bio je 
jedan poseban malen proplanak nad stijenom, sada 
uništen, iz kojeg su se pružali prekrasni i nezaboravni 
vidici na Kostelgrad, Kostelske brege, Plemenšćinu, 
vrhove Donačke gore, Ravnicu, Brezovicu, Strahinjčicu 
i u daljini prema vrhuncima Ivančice na istoku. Mnoge 
ljubitelje prirode iz Pregrade ili izvan nje koji su se 
zaželjeli ljepote Kunagore često sam znao odvoditi 
upravo na to mjesto. Jednog od poznanika iz daleke 
Norveške koji me za ljetnih mjeseci posjetio u 
Pregradi, dok je Kunagoru krasila još njena izvorna 
ljepota, poveo sam u razgledavanje Kunagore i njene 
okolice upravo na to mjesto. Dugo se nije mogao 


rastati od tog mjesta i pogleda koja je pružala 
Kunagora i njezina prekrasna priroda. Sjećanja koja 
dolaze, pri pogledu na sliku Kunagore danas, 
osjećajima odnose njihov nekadašnji užitak i mir. 

Kako se moglo dogoditi da u ovaj dio našeg lijepog 
Zagorja, u ovaj prekrasni pregradski kraj zaluta ta 
nemilosrdna neman' te uništi i osiromaši i ono što je 
sam Bog darovao ljudima ovoga kraja i putniku 
namjerniku? 


Zaštita okoliša zajednička je i opća obveza da se 
poštuje zajedničko dobro namijenjeno svima“. U 
slučaju Kunagore očito je da se nije uspjelo spriječiti 
uništavanje prirode po miloj volji i prema 
ekonomskim zahtjevima uskog kruga političkih i 
upravnih struktura i elita u Pregradi. Prije 
demokratskih izbora u Hrvatskoj odnosi se to na osobe 
u organima tadašnjih struktura vlasti i uprave. Nakon 
demokratskih izbora odnosi se to na osobe iz stranaka 
na vlasti i opoziciji u sadašnjim strukturama vlasti i 
uprave. Kako se moglo dogoditi da unatoč toga što su 
se sve stranke na vlasti i u opoziciji u Pregradi u svojim 
stranačkim programima obavezale da će štiti okoliš 
kao zajedničko dobro, da su osobe iz tih političkih 
struktura vlasti i upravnih organa u slučaju Kunagore 
činili upravo suprotno? Tim osobama i organima 
izgleda da je jedini cilj bio ekonomski interes i 
maksimalizacija profita. I ovdje se kao i u sličnim 
slučajevima ponovno potvrdilo kako je okoliš jedno od 
onih dobara koje mehanizmi tržišta nisu kadri 
prikladno zaštititi. Ekonomski interesi i profit za 
strukture vlasti i upravne organe u Pregradi bio je 
domišljalo se. Svoju se moralnu i političku 
odgovornost, opravdavajući to javnim interesom, bilo 
spremno nekažnjeno i u vlastitoj i u društvenoj savjesti 
svjesno gaziti. Politička i moralna odgovornost za 
devastaciju Kunagore prvotno je svakako na tim 
ljudima koji su tvorili političke i upravne strukture u 
Pregradi. Oni su ti koji su donosili odluke i činili taj 
'grijeh struktura! u slučaju Kunagore. Drugotna je 
odgovornost i na svim ostalim kulturnim i 
intelektualnim elitama Pregrade koji su propustom 


griješili ne iznoseći svoja mišljenja i protivljenja radi 
zaštite okoliša kao zajedničkog dobra sadašnjih i 
budućih generacija. Sav stečeni ekonomski dobitak od 
proizvodnje i prodaje kamena u razdoblju 
eksploatacije kamenoloma ni izdaleka ne može pokriti 
štetu učinjenu prirodi Kunagore i stanovnicima 
Pregrade. 

Kako izaći iz logike čiste potrošnje i biti u stanju 
poštivati i zadovoljavati primarne potrebe sviju. Za 
Kunagoru sve je to već, zahvaljujući nedoraslim 
političkim i upravnim elitama Pregrade, prekasno. Za 
Pregradu i njene stanovnike uništena i osiromašena 
Kunagora znak je koji opominje na mentalitet onih u 
čijem vrijednosnom sustavu okoliš ne predstavlja 
zajedničko dobro i koji i odgovornost za to zajedničko 
dobro nisu kadra ni nositi. 


Budućim političkim i upravnim strukturama 
Pregrade njezini bi stanovnici trebali pomoći izborom 
onih koji su tome dorasli, koji žele i stvarno su kadri, 
ne samo deklarativno, već i stvarno tu odgovornost i 
nositi. Samo će se tako moći spriječiti već danas neke 
nove i nepredvidive štete nad okolišem ili nad nekim 
drugim zajedničkim dobrom u Pregradi i u 
budućnosti. Izostane li ta zajednička odgovornosti i 
obveza prema okolišu kao zajedničkom dobru kao što 
se to dogodilo u slučaju Kunagore, od bogate prirode 
kojom je pregradski kraj izuzetno obdaren, ostajati 
ćemo i mi i buduće generacije samo sve siromašniji. 
Samo odgovorni pojedinci i političke i upravne 
strukture koje će biti u stanju ispred svojih osobnih 
političkih i ekonomskih interesa vidjeti i u zaštiti 
okoliša zalagati se zajedničko dobro, moći će to 
osiromašivanje spriječiti i ljepotu preostale prirode 
znati ekonomski pametnije oploditi. 


'_ Štefanija Dimač, Kunagora biser Hrvatskog zagorja, Hrvatski 
planinar, br. 9-2010, stn. 292 

*_ O zajedničkoj odgovornosti prema okolišu kao zajedničkom dobru 
vidi: Kompendij socijalnog nauka Crkve, Kršćanska sadašnjost, Zagreb 
2005., str 333-346. 

EKOLOGIJA 
Problematika sanacije kamenoloma 


Pripremio: Mladen Burić 

Izvori: 
solving the problem of rehabilitation of quarries), 


Rudarsko-geološko-naftni fakultet Sveučilišta u Zagrebu. 


Tekst je pripremljen na osnovu znanstvenog rada skupine autora: Izv.prof.dr.se. Željko Španjol (Šumarski fakultet u 
Zagrebu); Doc.dr.sc. Ivo Galić; Dr.sc. Roman Rosavec (Rudarsko-geološko-naftni fakultet, Zavod za rudarstvo i 
geotehniku u Zagrebu) te diplomskog rada autora Dražena Martinka, dip. ing. rudarstva. 


1. Španjol, Željko; Galić, Ivo; Rosavec, Roman: Pristupi rješavanju problema sanacije kamenoloma (Approaches to 


2. Martinko, D. (2004): Koncept razvoja rudarskih radova na eksploatacijskom polju ,Pregrada 2“. Diplomski rad, 


] amen je sirovina koju možemo svrstati u 
neobnovljiva prirodna bogatstva, a koja je 
izuzetno važna u graditeljstvu. U prošlosti, 

danas 1 u budućnosti građevinarima je kamen 

jedan od osnovnih građevinskih materijala koji se u 

veliko upotrebljava u niskogradnji i visokogradnji. 
Iskorištavanje mineralnih sirovina svakako 

najdrastičnije mijenja prirodni krajobraz i šteti okolišu. 

Kamenolomi su sve veći i sve neprirodniji te se tijekom 

otvaranja istih predlažu slijedeće mjere zaštite: izraditi 

projekt zaštite od buke; spriječiti onečišćenje atmosfere 

u okolini; spriječiti prekomjerno punjenje vozila; po 

potrebi vlažiti unutarnje ceste radi sprječavanja širenja 

prašine; osigurati koncentracije ispušnih plinova u 

dopuštenim vrijednostima; asfaltirati radni prostori 

oko radionica, spremnika i pretakališta goriva; 


napuštena eksploatacijska polja udaljena od urbanih 
centara mnogo je češći i primjereniji odabir nekih od 
oblika biološke sanacije (npr. Biville, Hercegovac, 
Ljubešćica). 

Planiranom novom korištenju: Oblik i način novog 
korištenja bitan je preduvjet uspješnog oporavka 
pejsaža i uspostavljanja novih vrijednosti prostora (npr. 
kamenolom Braga prenamijenjen u nogometni 
stadion, Cavae Romane u muzej kamena, Crazannes u 
odmorište uz autocestu, Hercegovac u izletničko- 
rekreacijski centar i sl.). 


Prirodnim vrijednostima: Kamenolomi su nakon 
zatvaranja prostori izgubljene vrijednosti. Svaki od 
oblika sanacije i prenamjene daju dodatnu vrijednost 
tog prostora. Ona može biti ekološka, estetska, 


odlagališta jalovine urediti i zatraviti, itd. 


Tipovi sanacije i prenamjene 


Zakonom o rudarstvu propisana obaveza 
saniranja otkopanih prostora već tijekom i/ili 
nakon završetka eksploatacije. Pojedini tipovi 
sanacije i prenamjene prema Gašparović i dr. 
(2009) ovise o: 


Tipu eksploatacije: Prvi tip formira se radi 
iskorišćivanja kamena koji se vadi u obliku velikih 
blokova pa nakon eksploatacije ostaju impozantne 
građevine, ne arhitekture, koje su same po sebi 
atrakcija (npr. Cavae Romane u Vinkuranu, 
s'Hostal, Pierres et vacances, ROM.St. 
Margarethen ili Žurkovo). Drugi tip kamenoloma 
formira se radi iskorištavanja sirovine za 
proizvodnju građevinskog materijala (tehničko- 
građevinski kamen). Npr. Croscat, Hercegovac, 
Holderbank, Ljubešćica i Zelenjak. 


Položaju kamenoloma u širem kontekstu: 
Kamenolomi koji su se razvojem gradova našli 
unutar njihove urbane cjeline (npr. Braga, 
Creueta del Coll, Kartal, Pierres et vacances). Oni 
imaju veće mogućnosti za prenamjenu u javne ili 
komercijalne, odnosno profitabilne sadržaje. 
Njihov prostor može biti građevinsko zemljište. Za 


Foto: Josip.Posavec, Wwww.fotovion.com 


funkcionalna, kulturna i povijesna. 


Tipu intervencije: Ona može biti primarno 
ekološka (Holderbank), arhitektonska (Braga, ROM), 
umjetnička (Montraker, Dionyssos) i pejsažno- 
oblikovna (Creueta del Coll, s'Hostal, Zelenjak). 


Modeli u rješavanju sanacije i prenamjene 


Na osnovu ovih spoznaja danas, prema Gašparović i 


Prikaz stanja kamenoloma ,,Pregrada 2“ iz 2004. godine, 
(izvor: Martinko, 2004.) 


dr. (2009.), postavljena su četiri osnovna modela u 
rješavanju zadataka sanacije i prenamjene 
kamenoloma: 


Rekultivacija pejsaža (,,vratiti prirodi oduzeto“): 
Dugotrajan, zahtjevan i skup postupak primjenjiv kod 
onih kamenoloma s kojima se ne planira novo 
korištenje ili prenamjena. Takvi su kamenolomi obično 
udaljeni od naselja (u prirodi). 


Perivojno preoblikovanje: Svjesni da se potpuno ne 
može povratiti prvobitno stanje pejsaža uređenje 
napuštenih kamenoloma proizlazi iz ciljeva potpuno 
novih prostorno-pejsažnih obilježja i sadržaja (perivoji, 
rekreacijska područja i dr.) 

Interpolacija arhitekturom: Kod kamenoloma koji 
su dok su nastajali bili na periferiji, a širenjem naselja 
postaju sastavni dio urbane sredine. Io područje 
postaje građevinski vrlo zanimljivo i dobiva značajno 
na cijeni. Io su prostori razvoja, poduzetništva i 
događanja. Primjera u svijetu ima više gdje se 
arhitektonski uklapaju stambeni, sportski (stadioni, 
igrališta), kulturno-umjetnički (parkovi skulptura, 
prostori za kulturne manifestacije i sl.) sadržaji. 


Land art — umjetnička interpretacija: Devastirani 
pejzaži industrijskog doba postaju omiljena mjesta 
stvaranja avangardne (pejsažne) umjetnosti. 
Poigravanje sa vegetacijom, morfologijom terena, 
upotrebom ostataka korištenih materijala nastaju 
privremena ili trajna djela (instalacije) 


Eksploatacija i sanacija kamenoloma ,,Pregrada 2“ 


Kamenolom je udaljen je od grada oko 1500 mi 
degradira sjeverni ulaz u grad, kao i istočne obronke 
Kunagore na kojima je smješten. Ukupne zalihe 
tehničko-građevinskog kamena iznose oko 4.5 
milijuna kubičnih metara. Kamenolom ima 
jednostavan pristup ležištu, nema problema s vodom te 
postoji mogućnost gravitacijskog transporta. Mineralna 
sirovina koja se eksploatira je dolomit, dobrih 
fizičko-mehaničkih osobina sa širokom primjenom. 


Rudarski radovi koji se trenutno vrše u 
kamenolomu ,,Pregrada 2“ nisu usklađeni sa Zakonom 
o rudarstvu Republike Hrvatske jer visina i nagibi 
kosina koji su veći od 70* pokazuju da je u pitanju 
trajna stabilnost kamenoloma, a zbog nekvalitetnih 
izvođenja rudarskih radova i miniranja stijenske mase 
izgubljene su etaže tako da je onemogućen pristup 
etažama (Martinko, 2004.). Radovi su koncentrirani na 
jednom mjestu, što usporava dobivanje stijenskog 
materijala i ne mogu se pokriti potraživanja tržišta. 


U svom diplomskom radu Martinko daje nova 
rješenja razvoja površinskog kopa koja omogućavaju 
sanaciju postojećeg stanja, kao i daljnju eksploataciju 
mineralne sirovine. Kao krajnji rezultat odabira novih 
rješenja je dobivanje oblikovane tehnički sanirane 
kosine (12 etaža; visina etaže 20 m; nagib 70%, a završni 
nagib kosine 54“). 


Prikaz završnog stanja kamenoloma ,,Pregrada 2“, 
(izvor: Martinko, 2004.) 


Rješenja razvoja kamenoloma "Pregrada 2" od 
strane Martinka omogućavaju sanaciju postojećeg 
stanja, kao i daljnju eksploataciju mineralne sirovine 
nakon provedene sanacije. 


Nova rješenja u skladu su sa zakonskim 
normativima, a to je prvi preduvjet nastavka 
eksploatacije na ovom površinskom kopu. Tako uređen 
i tehnički saniran kamenolom nakon eksploatacije 
ostavlja nam razne mogućnosti ovdje navedenih 
rješenja. 


EKOLOGIJA 

ovjetloonečišćenje 


Piše: Nevenka Cigrovski 


2007. godine, kad sam upoznala Ranka 

Skansija, zagrebačkog haesesovca koji se već 
dugi niz godina bavi ovim problemom. To me toliko 
zainteresiralo, da sam na tu temu sa mladima HSS-a 
organizirala predavanje u gradskoj vijećnici. Bilo je to 
26. rujna 2007. godine. Kasnije sam o 
svjetloonečišćenju slušala na fakultetu, u sklopu 
predmeta Medicinska ekologija. 


| : a termin svjetloonečišćenje prvi sam puta čula 


Što je svjetloonečišćenje? 


Svjetloonečišćenje (eng. Light pollution) je pretjerana 
upotreba umjetne svjetlosti, odnosno nepotrebna 
upotreba svjetlosti izvan zone koju je potrebno 
osvijetliti. Prvi su na ovaj problem ukazali astronomi, 
koji su primijetili "smanjenje" broja zvijezda. Za 
razliku od onečišćenja vode ili zraka, zagađenje 
svjetlom nepoznanica je za većinu ljudi. Ovaj, na prvi 
pogled beznačajan problem, izaziva mnoge neželjene 
efekte - od nepotrebnog rasipanja energije do štetnog 
utjecaja na životinje i ljude. Najčešći uzrok tomu je 
korištenje neekoloških rasvjetnih tijela ili njihovo 
nepravilno postavljanje, ali i svako rasvjetno tijelo 
koje je upaljeno bez razloga. 


Medicinski i ekološki problem 


Kaže se da je svjetlost izvor života kakvog danas 
poznajemo. No, nepravilno upotrebljena ima brojne 
životni ciklusi biljnog i životinjskog svijeta 
prilagođeni su dnevnim izmjenama dana i noći. To se 
zove cirkadijani ritam. Nesmetana, jasna, izmjena 
dana i noći temeljna je odrednica čitavog ekosustava. 
Zbog kontinuirane fotosinteze, kraći je životni vijek 
kopnenih biljaka, a svijetlost djeluje i na prirodan 
tijek oprašivanja. Uslijed produženog dana prestaju 
egzistirati neke vrste kukaca, ili doseljavaju netipične 
vrste. Ptice gube orijentaciju pri dnevnim i sezonskim 


Ekološko rasvjetno tijelo 


migracijama, pa tako u određeno područje 
doseljavaju netipične vrste. Ribe i vodozemci koji se 
normalno ravnaju prema dnevnom svjetlu i 
mjesečini, bivaju dezorijentirani. Noćnim sisavcima 
se skraćuje vrijeme lova i hranjenja, a dnevnim se 
skraćuje vrijeme odmora. I čovjek je dio tog 
ekosustava. Uslijed blještanja povećana je opasnost u 
prometu. Noćna svjetlost djeluje na kvalitetu sna, a 
neka istraživanja govore i o povećanoj opasnosti za 
nastanak malignih oboljenja i povećanoj brzini rasta 
tumora (posebice tumora dojke) uslijed izloženosti 
produženom djelovanju svjetlosti. 


Ekonomski aspekt 


Rasipanje energijom je rasipanje novcem. Naišla 
sam na računicu prema kojoj bi Grad Zagreb - kada 
bi sve svjetiljke u gradu bile moderne i samim tim 
ekološki podobne, te kada bi se uvela efikasna 
regulacija javne rasvjete - prepolovio troškove struje. 
Odnosno, umjesto 78.900.000 kn za javnu rasvjetu 
troškovi bi iznosili 34.830.000 kn. 


Kako to izgleda u praksi? 


Svjetlosno zagađenje se najčešće javlja u 
gradovima kao žuta ili narančasta maglica koja lebdi 
iznad uspavanog grada noću, kao posljedica jakog 
noćnog osvjetljenja. Ta refleksija svjetlosti od oblaka 
se zove "Skyglow". Ovaj efekt se javlja zbog loše 
dizajniranih i nepravilno postavljenih izvora svjetlosti 
koji rasipaju svjetlost jer ne posjeduju odgovarajuću 
zaštitu. 


Konkretno, pohvalno je što novouređeni 
pregradski trg ima ekološka rasvjetna tijela 
(svjetiljke), ali čini mi se da se osvjetljenje muzeja, 
crkve i fontane ne uklapa u ova ekološka načela - 
kako po pitanju svjetloonečićenja, tako i po pitanju 
uštede energije. 


Neekološko rasvjetno tijelo 


PREDSTAVLJAMO 


HPD Kunagora, Pregrada 


Piše: Davor Rogina 

retanje bregima nudi zadovoljstvo ljudima 
k željnih povratku prirodi, odmora, rekreacije 

i prirodnih ljepota. Planinarenje nam pruža 
i više, nova druženja, doživljaje... Boravak u prirodi, 
na svježem zraku, daje nam novu snagu i poticaj, 
posebno ako radimo i boravimo u zatvorenim 
prostorima, zimi pregrijanim, a ljeti prevrućim, 
izloženi umjetnom svjetlu i suhom zraku. 
Planinarenje svatko doživljava na svoj način, ovisno 
o životnom iskustvu, motiviranosti i svjetonazoru. 
Jednostavno rečeno, planinariti treba radi užitka i 
ništa više. 


Osnivanje planinarskog tiruštva 


Nekoliko godina kasnije, na inicijativu više 
uglednih mještana, ljubitelja prirode i planinarenja 
kao novog vida rekreacije, 16. travnja 1950. godine, 
osnovano je planinarsko društvo u Pregradi (Boško 
Kangrga, Milivoj Pajtler, Andrija Blažun, Jurica 
Kantoci, Ivica Kuster i dr.). Društvo je dobilo naziv 
po Kunagori koja se izdiže iznad Pregrade. Od tada 
pa do danas, u rad društva je bilo uključeno 
nekoliko stotina članova, koji su radom u našem 
društvu i planinarenjem doprinosili širenju 
planinarstva i ljubavi prema prirodi u ovom kraju. 


Prošle, 2010. godine, planinarsko društvo je 
svečano obilježilo 60. godišnjicu svojeg rada. Tom je 
prilikom u prostorijama Gradske knjižnice 
postavljena prigodna izložba starih fotografija na 
kojima su posjetitelji mogli prepoznati svoje 
roditelje, djedove i bake i barem se na kratko vratiti 
u prošle dane. 


Nedugo nakon osnivanja društva, 1952. godine, 
na inicijativu pregradskih planinara i lovaca krenulo 
se sa izgradnjom zajedničkog ,,Planinarsko-lovačkog 
doma“. Zapis iz 1978. godine govori da su od 
planinara glavni inicijatori gradnje doma bili Ivan 


Počeci planinarenja u Pregraili 


Juraj Kantoci (1914.—1997.) je 
povodom 35. obljetnice društva 1985. 
godine istaknuo da planinarenje u 
Pregradi ima prilično dugu tradiciju. 
Naglasio je da se u Pregradi počelo 
hodati znatno ranije. Na starim 
fotografijama, kada je ,naš mužek bil 
opterećen gruntom i neimaštinom“, 
prepoznaje tadašnju pregradsku 
inteligenciju, obitelji liječnika dr. 
Koščica, Kubin, Bahatman i Thyery, te 
učitelja Bakliža i Cvetko koji su hodali 
okolo na Donačku goru, Boč i 
Taborgrad na ,majales“ 1 tu se 
fotografirali. I sam je kao naučnik na 
»duhovski ponedjeljak“ 1933. godine 
svjedočio izletu i druženju 
»pregradskih dečkiju društva Hrvatska omladina 
Pregrade“ na Donačkoj gori. Izletima u prirodu 
polako su se pridruživali i drugi Pregračani. 

SjevernijVelebit, Premu 


Kežman i Jurica Kantoci, te da je za gradnju prvo 
bila određena lokacija kraj Kostelgrada, gdje su već 
bili izvršeni zemljani radovi. Kasnijim dogovorom 
prešlo se na gradnju doma na sadašnjem mjestu, na 


jugoistočnom dijelu Kunagore, iznad Pregrade, 
kraj temelja bivše crkve — prasvetišta Gospe 
Kunagorske. S ovog mjesta se pruža lijep vidik 
na grad, na okolne planine - Medvednicu, 
Ivanščicu, Brezovicu, Strahinjščicu, Maceljsku i 
Cesargradsku goru. Nešto više, s vrha 
Kunagore (522 m) pogled seže i dalje prema 
slovenskom gorju od Donačke gore do 
Kamniških alpa. U izgradnji doma sudjelovali 
su mještani, učenici pregradske sedmoljetke i 
štićenici odgojnog doma za mušku djecu iz 
Bežanca, članovi planinarskog, lovačkog i 
vatrogasnog društva uz pomoć radnih 
organizacija. Dom je svečano otvoren 1. svibnja 
1953. godine na radost svih mještana, posebno 
planinara, lovaca i svih ljubitelja prirode 
kojima je pružao ugodan kutak za odmor i 
druženje sve do današnjih dana. Planinarski 
savez je dom svrstao u kategoriju planinarskih 
kuća. Otvoren je za planinare i izletnike u dane 
vikenda, od početka svibnja do kraja rujna. 


Rad društva 


Uz održavanje doma i okoliša na Kunagori, 
članovi društva održavaju markirane staze na 
području svojeg djelovanja - Kostelskog gorja i 
Kunagore. Markacijama (crveni krug s bijelom 
točkom u sredini) se obilježava put i smjer kretanja 
planinarima koji ne poznaju naše područje i služe 
im za lakšu orijentaciju. Znakovi se nalaze na 
drveću, stupovima i drugim mjestima gdje se lakše 
uočavaju. Nemojte ih uklanjati, tako da naši gosti 
mogu bezbrižno uživati u prelijepim vidicima 


Kunagore, Kostelgrada, sutjeske Kosteljine, Vinagore 


i Desinića, na putu od naše zagorske katedrale do 


Velikog Tabora, putem kojim prolazi staza Zagorskog 


planinarskog puta (ZPP). 


Tijekom godine organiziramo 
više izleta na obližnje nam gore - 
Brezovicu, Cesargrad, 
Strahinjščicu, Zagrebačku goru, 
Samoborsko gorje i Žumberak. 
Pridružujemo se organiziranim 
pohodima - ,Zagorski bregoviti 
put“ PD Zagorske steze iz 
Zaboka, ,Vincekov pohod“ PD 
Bundek iz Murskog Središća, 
»Romarski put Belec - Marija 
Bistrica“ i ,Belečki planinarski 
put — Ivanščica“ PD Belecgrad iz 
Belca, ,Javorova staza zdravlja“ 
PD Javor iz Zlatar-Bistrice, ,,Za 
duše i tijele - Mirko Fulir“ PD 
Grohot iz Marije Bistrice, ,,Po 
dragomu kraju“ PD Gradina iz 
Konjščine, ,Špancir pohod“ PD 


> > Krapinska Toplicek pao Zagorske steze Zabok, (06.01 2010) 


MIV Varaždin. Ove obilaznice mogu se proći s manje 
napora i pogodne su za sve uzraste. Uz njih nas 
gostoljubivi domaćini rado dočekuju zdravicom. 
Naši prijatelji planinari PD Vršak iz Brod Moravica 
dragi su nam domaćini na pohodu ,,Kanjonom 
rijeke Kupe“. 

Tijekom ljeta organiziramo višednevni izlet na 
Velebit, gdje nas se posebno dojmila Premužićeva 
staza kojom se bez ikakvih poteškoća mogu obići i 
najnepristupačniji dijelovi Velebita. Krajem rujna, 
domaćini smo planinarskog pohoda Kunagorom 
povodom manifestacije ,, Branje grojzdja“. 


Slobodno nam se pridružite i u planinarenju 
pronadite svoje nove izazove. Zahvaljujemo se svima 
koji su pomogli radu našeg društva. Više informacija 
o radu planinarskog društva možete pronaći na 
našim web stranicama www.hpd-kunagora.net. 


PREDSTAVLJAMO 


Gradsko društvo Crvenog križa Pregrada 


Piše: Tanja Očko 


odine 1979. osnovana je Općinska 

organizacija Crvenog križa Pregrada, 

koja je 1994. preimenovana u 

Gradsko društvo Crvenog križa 
Pregrada. Na sjednici Osnivačke Skupštine 
usvojen je Statut prema kojem je GDCK 
Pregrada humanitarna i dobrovoljna udruga 
za promicanje humanitarnih ciljeva i 
provođenje akcija od opće koristi, koja djeluje 
na osnovi misije i načela Međunarodnog 
pokreta Crvenog križa i Crvenog 
polumjeseca. Udruga djeluje u Krapinsko- 
zagorskoj županiji na području grada 
Pregrade i općina Desinić i Hum na Sutli, a 
sjedište ima u Pregradi, Kostelgradska 1. 
Dužnost ravnatelja obnaša gđa. Helena 
Brezinščak, a predsjednica Društva je gđa. 
Štefica Pasarić. 

Neke od djelatnosti koje provodi GDCK 
Pregrada su razvijanje humanih osjećaja uzajamnosti 
i solidarnosti te podizanje i unapređivanje 
zdravstvene kulture pučanstva. Društvo popularizira, 
potiče, organizira i provodi dobrovoljno davanje 
krvi, upoznaje građane s njihovim pravima i 
obavezama koje proizlaze iz Ženevskih konvencija i 
međunarodnog humanitarnog prava, razvija i 
unapreduje socijalnu skrb i uzajamno pomaganje 
građana, potiče njegu i pomoć u kući, propagira 
očuvanje čovjekova životnog okoliša, organizira 
službe spašavanja, pokreće, organizira i provodi 


U javnom životu općina Desinić i Hum na Sutli te 
grada Pregrade, GDCK Pregrada zastupa ideje 
Međunarodnog pokreta CK i CP te surađuje s 
tijelima vlasti tih općina i grada te udrugama i 
institucijama koje djeluju na području zdravstvene 
zaštite, socijalne skrbi, odgoja i obrazovanja te sa 
mnogim drugima. Međusobni odnosi unutar GDCK 
Pregrada temelje se na vertikalnoj povezanosti, 
sukoordinaciji i odgovornosti za realizaciju 
ustanovljenih programa i aktivnosti prema zajednici 
udruga DCK Krapinsko-zagorske županije i HCK - 
Nacionalnom društvu. Cilj tako ustanovljenog 
odnosa je očuvanje jedinstva HCK - Nacionalnog 


sabirne i druge akcije solidarnosti te provodi mnoge 
druge aktivnosti kako bi ostvarila ciljeve svog 
djelovanja. 


E2 društva i njegovo kadrovsko i materijalno jačanje. 


Ove godine GDCK Pregrada je do sad 

j organiziralo četiri redovne akcije dobrovoljnog 
darivanja krvi koje pokazuju trend porasta broja 

4 darivatelja. Jednom mjesečno organiziraju se 

| akcije provjere zdravstvenog stanja u vidu kontrole 
“| krvnog tlaka, šećera u krvi, tjelesne težine zajedno 
| s korisnim savjetovanjem stručnog osoblja. 
Također je održano gradsko natjecanje mladeži 


== HCK, a najbolja ekipa imala je priliku svoje 


znanje pokazati na 2. međužupanijskom 
natjecanju mladeži HCK u Krapini. U sklopu 
Dana zdravlja održan je i Sajam zdravlja kojem je 
prisustvovalo mnogo i izlagača i posjetitelja. U 
sklopu GDCK Pregrada redovito djeluje i Klub 
»60+“ te Klub liječenih alkoholičara. Zahvaljujući 
požrtvovnosti i zalaganju djelatnika, unatoč 
ograničenim sredstvima, GDCK Pregrada uspješno 
izvršava svoje dužnosti koje ispoljavaju pohvalne 
rezultate na radost i zadovoljstvo mnogih. 


PREDSTAVLJAMO 
Pucačka družina grof Keglević 


Piše. Nenad Krsnik, tajnik udruge 


oneseni legendom o grofovima Keglević, 

1995. godine osnovano je društvo pod 

imenom Pucačka družina grof Keglević, 
Pregrada. 


Prvi dogovor o 
osnivanju održan je u 
kući Josipa Mrkusa po 
domaće "Fijata", u 
Pregrada Vrhima. 

“ Osnivačka skupština 
održana je 21. svibnja 
1995. kad je i donesen 
statut družine. Za 
prvog predsjednika 
družine izabran je 

Milan Kanjuh. On je ujedno i zaslužan za ime koje i 

danas sa ponosom nosimo. Dužnost predsjednika 

obnašao je do 31. svibnja 2003. godine, a za novog 
predsjednika izabran je Nenad Krsnik. 


Djelatnost Pucačke družine grof Keglević je 
njegovanje i održavanje starih običaja i tradicija u 
svrhu promicanja turizma, organiziranje pucačkih 
manifestacija, poticanje članova na aktivnosti u 
društvenom životu. Jedinstvena proslava Uskrsa 
spojila nas je u zajedništvu 1 vjeri u Boga. Nit koja 
nas drži zajedno ne smije se nikada prekinuti. 

Tako smo na inicijativu našeg člana Mirka 
Svečaka u ljeto 2002. godine pomogli u 


Proteklih godina gostovali smo u mnogim 
djelovima domovine prikazujući našu višestoljetnu 
tradiciju. Ponosni smo na to. Posebno nas veže 
prijateljstvo sa Novigradom u kojem smo sudjelovali 
na proslavi Gospe od sedam žalosti. Svečanosti 
smotre kuburaških društava Krapinsko-zagorske 
županije odazivali smo se kad god je to bilo moguće. 


Tako smo i mi, Pucačka družina grof Keglević 15. 
svibnja 2004. godine bili domaćini 11. smotre 
kuburaških društava naše županije. Na smotru se 
odazvalo 17 društava što je svojevrstan rekord. Na 
radost svih gostiju, a i nas, smotra je protekla u 
savršenom redu. 


Pucanje kojim se mi bavimo skup je sport, ali kad 
znamo da su to radili naši očevi, dedeki, pradedeki i 
oni prije njih, dužni smo to i dalje podržavati. 
Pucačka družina grof Keglević, Pregrada za svog 
sveca zaštitnika izabrala je svetog Iliju, zaštitnika 
groma i vatre. I naše pištole rigaju vatru i pucaju ko 
gromovi. Dan našeg zaštitnika slavi se 20. srpnja. 

U družini djeluje 35 članova i velika nam je želja 
u društvo pridobiti što više ženskih članica da ukrase 
našu družinu. Pored navedenog, svjesni smo da se 
moramo okrenuti i drugim područjima djelovanja. 
Okrećemo se zaštiti okoliša. Osuđujemo svaki nemar 
pa na tom planu spremamo nekoliko akcija. 


postavljanju križnog puta na Kunagoru. U znak 
zahvale za ozdravljenje, sadašnji predsjednik 
Nenad Krsnik obojao je križni put u bijelo. 
Zasluga družine je i to što su drveni kipovi na 
križevima impregnirani premazom za zaštitu 
drva. 


Svake godine na Veliku subotu održava se 
probno pucanje i druženje članova sad već ' 
tradicionalno kod našeg člana Milana Ilijaša, za | 
prijatelje Karlića. To je svojevrstan uvod u 
proslavu Uskrsa na naš način sa pucanjem iz 
pištola. Na Uskrs slavimo ispred župne crkve u 
Pregradi zajedno sa ostalim društvima i gostima. 
Na Uskrs također slavimo u Kostelu i kod crkve 
svete Ane u Plemenšćini. 

Na Uskrsni ponedjeljak proslava je na 
Vinagori gdje rado dolazimo zbog našeg člana Ivice 
Kovača koji nas je i prvi odveo na Vinagoru. Rado 


dolazimo na proslavu u Prigorje gdje srećemo drage 


prijatelje, braću po oružju. 


roniti 


LJ > : s > m . 
+ > a sa smotre kuburaša održane u Pregradi 


Ovim putem pozivamo sve koji su voljni da se 
uključe u rad družine. Svaki prijedlog nam je dobro 
došao. 


PREDSTAVLJAMO 


Mreža udruga KZŽ 


Piše: Ivana Radanović, predsjednica udruge 


reža udruga KZŽ osnovana 

je 2007. godine s ciljem 

okupljanja udruga mladih i 
za mlade s područja Krapinsko- 
zagorske županije koje će zajednički 
provoditi Županijski program 
djelovanja za mlade KZŽ (ŽPDM). Pet 
udruga mladih s područja Županije 
osnovale su Mrežu: Mraz iz Zaboka, 
STUB-KLUB iz Donje Stubice, Zefra 
iz Pregrade, Klub mladih Bedekovčina 
iz Bedekovčine i Humska udruga 
mladih iz Huma na Sutli. 

Mreža je od 2007. godine proširila 
svoje članstvo na 13 članica: SEP iz 
Desinića, KUM iz Kumrovca, Feniks iz 
Oroslavja, Petrože iz Krušljevog Sela, 
SKA iz Krapine, KRIK iz Krapine, 
Klub mladih Konjščina iz Konjščine i 
Regenerator iz Zaboka. 

Udruga provodi tri glavna programa. Prvi 
program je provođenje ŽPDM-a kojeg članice Mreže 
provode u gradovima i općinama u Županiji, a to su 
projekti kojima se kreira kvalitetno provođenje 
slobodnog vremena mladih naše Županije. Članice 
Mreže godišnje provedu više od 30 kratkoročnih i 
dugoročnih projekata ŽPDM-a. Drugi program je 
informativni web portal koji povezuje mlade i 
udruge - www.zagor.info. Na tom se portalu 
izmjenjuju mišljenja i iskustva mladih o pitanjima 


bitnim za njih. Treći program je Centar za mlade 
KZŽ - Zelena dvorana. To je prostor dobiven od 
strane KZŽ te ga koriste udruge i mladi s područja 
Županije za svoje aktivnosti i projekte - održavaju se 
plesne radionice, izložbe, koncerti, predavanja, 
tribine i drugi programi. Udruga je aplicirala 
uređenje prostora Centra za mlade - Projekt Youth 
under-construction na natječaj Co-operating 
Netherlands Foundations for Central and Eastern 
Europe (CNF-CEF). Kroz godinu dana biti će za 
uređenje Centra za mlade utrošeno 27.000,00 eura, 
a glavni partner udruzi - Krapinsko-zagorska 


županija pomoći će financijski iznosom od 
6.210,00 eura za PDV za dobiven projekt. 
Osim pomoći u ovom projektu, Županija 
pomaže udrugu financijski kroz sva tri 
navedena programa. 


U Centru za mlade KZŽ, Trg Dragutina 
Domjanića 6, Zabok, otvoren je 
informativni ured za mlade i udruge u 
kojem zainteresirani mogu dobiti 
informacije o udrugama, projektima, 
volontiranju, stanju mladih u županiji, 
aktualnim pitanjima i svim drugim 
temama vezanih uz mlade i udruge. 
Zainteresirani mogu nazvati u ured na broj 
098/183-1380 ili na 222-635. U uredu je 
zaposlena osoba na poslovima 
koordinacije, a od siječnja 2011. godine 
#_ biti će zaposlena još jedna osoba. 


PREDSTAVLJAMO 
Udruga Petrože, Krušljevo Selo 


Piše: Darko Krušelj, predsjednik udruge 


druga ,,Petrože - Krušljevo Selo“ kao 
udruga počinje djelovati na području grada 
Oroslavja od početka 2008.godine. Kao 
inicijativa i zajednica građana ona postoji 
od 2005. godine. Udruga broji 15 članova,većinom 
žena,mladih i djece. Kroz udrugu se inače isprepliću 
različite sekcije u kojima ustvari sudjeluju svi 
članovi, a i volonteri iz zajednice i okolice pa da ih 
navedemo: “Petrovske rože“ - pjevačka sekcija 
odraslih, “Kapelica“ - kreativna sekcija, “Oro bend“ i 
»Duc bend“ - vokalno-instrumentalne sekcije, 
“Patuljci“ - pjevačka sekcija za djecu i mlade, Odbor 
za kulturu življenja i ,Eko-zeko“ - ekološka sekcija. 


Evidentno nam je bilo kroz početke primijetiti da 
skoro u svim sredinama i 
zajednicama bez obzira na 
stalnu i prisutnu edukaciju 
ili utjecaje medija na 
ekološku osviještenost - 
postoji problem ekološke 
edukacije i osviještenosti 
stanovništva, a time i 
lokalnih zajednica. Pa je u 
toj priči svoje mjesto našla 
i naša mala ekološka 
sekcija ,Eko-zeko“. 


Ona je naime 
pokrenula niz aktivnosti u 
svojoj zajednici, gradu i 
šire, a imala je i uspjeha na 
jednom od natječaja 
Ministarstva zaštite okoliša i prostornog uređenja 
Republike Hrvatske - gdje su joj 2008. g. odobrena 
sredstva za jedan od projekata. 


Sekcija je provodila mnoge aktivnosti pa da 
navedem nekim vremenskim tijekom... 


Radionice ,Dielam da se ne zabi“ - gdje smo 
izrađivali predmete iz ekološki raspadljivih 
materijala, obilježavali smo neke svjetske ekološke 
datume kao npr.: Svjetski dan voda, Svjetski dan 
šuma, Svjetski dan bioraznolikosti, Svjetski dan 
planeta Zemlje, tiskali smo tom prigodom tri vrste 
flajera i dijelili u svojoj i široj zajednici, uređivali 
smo zelene površine, potine, raspela, obnovili 
zdenac u Krušljevom Selu i zaštitili ga, postavili table 
sa ekološkim porukama, organizirali edukacije sa 
djecom osnovne škole kroz testove znanja o 
ekologiji, tiskali majice i kape za sve sudionike 
akcija, sudjelovali na petom Sajmu udruga KZŽ te 
ekološkim aktivnostima i drugih udruga i 


organizacija kao npr.: Turistička zajednica grada 
Oroslavja, Zelena akcija, Mreža ekoloških udruga 
KZŽ, Osnovna škola Oroslavje, Područna škola 
Krušljevo Selo, Hrvatska žena Stubičke Toplice, 
STUB-klub, Eko-Oroslavje, Rukotvorine - Sv.Križ 
Začretje, Oroslavski vez... 

Kao pokazatelj inicijative te njezine mjerljivosti 
bili su nam polaznici radionica kao i zainteresirani 
volonteri koji su željeli odraditi neke aktivnosti i 
time dati svoj vlastiti obol razvoju ekološke svijesti i 
napretka u zajednici. Želja nam je ujedno i bila što 
veća aktivna uključenost i volonterstvo lokalnog 
stanovništva a ne samo članova udruge.Možemo reći 
da smo u tome i potpuno uspjeli te smo time 

=a uključili i onaj 
nezainteresirani dio 
građanstva što se 
očitovao dolascima na 
radionice i uključenosti 
u izvođenju nekih 
dijelova naših 
projekata. Možemo se 
pohvaliti da smo 
uključili i druge 
aktivne čimbenike iz 
drugih dijelova 
županije, a ne samo iz 
svog mjesta. 


No, budući je to 
zadatak koji se mora 
prenositi na sve 
generacije i naraštaje to je ustvari proces koji će se 
morati provoditi na duže razdoblje ovisno koliko će 
ekološka sekcija biti aktivna. Bitno je reći da sve 
počinje u vlastitom domu, a tako i u nižim razredima 
- gdje prve edukacije daju učiteljice nižih razreda. 

Prirodne resurse lako je iscrpiti i trošiti, no jako 
teško nadoknaditi kroz neko kraće razdoblje, a 
ponekad i bespovratno nenadoknadivo. Jer 
budućnost nije u našoj djeci, ona je u nama, a kako 
gospodarimo tako i žanjemo. Šume, voda, zemlja, 
sunce, biljke, životinje, kamen, čovjek - dio su 
kontinuiteta razvoja i očuvanja života na Zemlji. 
Nestane li kojeg iz niza, ponekad se čitavi niz 
urušava i nestaje, a što je najgore, na štetu ljudi i 
njegovog životnog staništa. 


Bez obzira na čovjekov tehnološki napredak, u 
tolikoj mjeri smo unazadili odnos prema prirodi 
koja omogućuje u veoma kompleksnom sustavu 
funkcioniranja - opstanak ljudske vrste. 


IZLOŽBA 


»olike minulog vremena“ u Sopotu 


Pišu: Boris Krizmanić i Zdravko Bedeniković 
sopotskoj školi je u 
nedjelju, 31. listopada 

održana priredba koja je 
privukla mnogobrojnu 


publiku. Osim mještana Sopota 
zapažen broj prisutnih pristigao je 
iz okolnih mjesta i iz Zagreba. 

U prvom dijelu priredbe pod 
naslovom SLIKE MINULOG 
VREMENA projicirano je 
pedesetak fotografija nekadašnjih, 
danas uglavnom pokojnih 
Sopotljanaca te snimke iz života 
sela u starije vrijeme. Gradu za 
ovu izložbu prikupili su sami 
mještani i tako dali svoj doprinos 


TE. 


za ovaj kulturni događaj. 


U drugom dijelu priredbe Boris Krizmanić 
održao je izlaganje na temu MJESTOPISI 
SOPOTSKOGA KRAJA u kojem je obradio 
tridesetak lokalnih toponima i njihovo 
etimološko porijeklo. 


Priredba je obogaćena glazbenim 
programom u kojem su sudjelovali Franjo 
Kaučić, Tomica Kušar, Klemen Govedić i 
Matija Krizmanić, a za zakusku su se pobrinule 
Sopotljanke i Pavlovčanke. 

Događaj su organizirali Ivica Kovač, 
Zdravko Bedeniković i Boris Krizmanić te 
poduzeće MATIS d.o.o. iz Pregrade. 


Trojica Sopotljanaca i iz obitelji k Kovać 


Najstarija fotografija Sopota nastala 1900. godine. 
Od postojećih objekata vidi se crkva i kuća skroz desno, 
u kojoj se danas nalazi trgovina PZ Pregračanke 


Sopotljanke i Sopotljanci u berbi hmelja u Sloveniji 

KOLUMNA 
Pisati o Pregradi? Nema problema! 


Piše: Gordana Hajtić 


isati o Pregradi, a da nikad nisi bio u Pregradi 

ustvari i nije neki problem. Ako pored sebe 

imaš Jelenu, uopće nije problem. Pa sva čuda 
moderne tehnologije, pa Google Earth... Ooopaaa, 
vidi, vidi... 

I sve to tako prolazi kroz misli, dok stvarno u 
tražilicu spomenutog programa nisam ukucala 
»Pregrada, Hrvatska“, a monitor mi pred oči izbacio 
panoramu mjestašca obrubljenog zelenilom šuma. Pa 
klik, klik, klik po sličicama. Jer ruku na srce, na 
Jelinim slikama iz Pregrade zeleni se uglavnom 
travnjak. Onaj nogometni. 


O. K. sad Vam je svima jasno. Jelena je Jurić. Ona 
koja Vam se javlja kroz Dnevnik nogometašice. Ja sam 
Goga. Koja nikad nije bila u Pregradi. Al sam 
dovoljno vremena provela na kavama s Jelenom da 
bih upoznala njenu očaranost tim gradićem u srcu 
Zagorja, a i sama se ,navukla“ na Pregradu i ljepotu 
oko nje. 


Iskreno, kad sam prvi put čula da se govori o tamo 
nekoj Pregradi mislila sam da se netko šali. Ma kako 
se uopće grad može zvati Pregrada? Pregrada je nešto 
statično, što razdvaja prostor, neki zid, ograda... U 
sljedećem trenutku sinulo mi je, a zašto ne, kao da je 
ime ovog mog najdražeg grada razumljivije. 


I tako nekako, Pregrada se uvijek u našim 
nalaženjima po kavama spusti u razgovor. Kroz 
nogomet, kroz berbu grožđa, kroz neke veselice, kroz 
glazbu... A najviše kroz ljepotu kojom odiše. I znam 
da sve ove moje rečenice ne bi imale smisla da nisam 
upoznala sutone u Pregradi. One koji se spuštaju na 
nepregledne linije vinograda 1 kleti koje mirno i 
spokojno uživajući čuvaju tu nepreglednost. Osobno, 
obožavam sutone. Gdje god se nalazila, za mene je 
suton najljepši dio dana. Onaj u kojem uistinu 
uživam, ako stignem. I nekako se dogodi da na suton 
u Pregradi uvijek stignem... Iako sam tu u Rijeci, 
gotovo dvije stotine kilometara daleko. Najviše ustvari 
uživam u sutonu koji je samo nastavak plamenim 
tonovima jeseni koja je ono zelenilo s početka priče 
obukla u vatrenije boje. Pa se i vinogradi, i šume, i 
kleti, i polja čak je i Kosteljina koja se u toj ljepoti 
ulijenila pa poooolako teče kroz gradaciju toplih boja, 
na rubovima svojim obukla u plamen... I onda ti se, 
kaže Jelena, spoje nebo i ti zemaljski, gotovo rajski 
tonovi jeseni... I kao da sve gori... 


Aja... ma ne moram niti zatvoriti oči... jer sutone 
obožavam, a Pregradu ionako... već sad volim... 


V riti su ti oči kak raku 


Piše: Nevenka Cigrovski 


Moja baka ima četiri razreda škole i dugu sijedu kosu. 
Ima zube koje drži u gredencu i novi šporhat na drva. 
Ona nosi rubac i fertuh. 

I ima štake. 

Moja baka živi sama i konačno ima vodovod. 

Ali svejedno vodu najprije natoči u karnistar. 
Ona se boji frižidera 
i vjeruje u copernice. 

Kad ih vidiš samo pljuni do tri puta i reci 
V riti su ti oči kak raku. 

Moja baka je ratkajka. 

Ona nikad nije vid'la crnca. 

Kakvi su to nabiksani ljudi? 

Tvrdi da je Zlatko Kramarić iz Desinića. 

I ne voli Sanadera. 


Moja baka ima piceke i puna je životnih mudrosti. 
Neke ljude je lakše odnesti nego podnesti. 
"To kaže ona. 
Jer moja baka je zakon. 


I takva je samo jedna. 


Moja baka ima četvero djece, a rodila je jednoga sina. (Bi. 


Ima bistre plave oči 
I jedan stari mobitel. 
Ona ima ključ od klijeti i dva umjetna kuka. 


KOLUMNE 


Vloje ime je Kunagora 


Piše: Jelena Jurić 


ek sad se osjećam 

doraslom za neke 

događaje i susrete 
(za koju godinu ću opet 
pomisliti isto). Umijem ih 
doživjeti i proživjeti. Iako 
sam bila sigurna da ih tada 
doživljavam punim plućima, 
sad mi se čini da sam im 
pristupila površno i nezrelo. 
Vjerojatno je u tim 
godinama to bilo sasvim 
razumljivo. Danima sam se 
pripremala za neke susrete, 
razmišljala što obući, koje 
raspoloženje ponijeti, o 
čemu razgovarati. Poslije bih f 
analizirala što i kako sam 
rekla i da li sam ostavila 
pozitivan dojam, da pri 
sljedećem susretu budem 
»bolja“. Jer ti su mi ljudi bili važni. Možda bih se na 
susretu pojavila čupava u poderanim trapericama, ali 
sam sigurna da bih se češljala barem pola sata ranije, 
a da sam traperice obukla nakon nekoliko 
bezuspješnih pokušaja da se u ispeglanim hlačama 
osjećam ugodno. Nervoza i trema su značile 
poštovanje. 


Nekad bih se za putovanje spremala danima. 'To su 
bile analize i procjene, hrpe nepotrebnih stvari. Danas 
se spakiram u roku deset minuta i rijetko mi nešto 
nedostaje. Neke stvari se ne mijenjaju. 


Krenula sam za Pregradu. Pozlilo mi je ujutro kad 
sam u ogledalu ugledala veseli grm na glavi. Zar 
opet?! Baš sad kad idem na put. Muka je to posložiti. 
Na čijoj je glavi još je i dobro. Isprobala sam hlače, 
kratke hlačice, duge, trenerku, i na kraju završila u 
trapericama. Čemu trema? Kao da me netko čeka. 
Netko važan. Pa idem samo do Pregrade, bila sam već 
tamo nekoliko puta. Za svaki slučaj, još jednom sam 
otišla pred ogledalo da smirim napetu situaciju. 


Baš sam bila vesela. Posjetiti ću caffe gdje na miru 
mogu čitati novine kao da sjedim u susjedstvu, a 
susjeda nigdje, popričati sa Perom kao da je sasvim 
prirodno da sjedim u Blu-e upu, a na kiosku će mi se 
nasmijati jer su sigurno zapamtili da sam među 
rijetkima koji su kupili razglednicu Pregrade (pa 
šta?!?). Uvijek usporim vožnju kroz grad. Nisam imala 
neugodna iskustva sa policijom (lijepi pozdrav!) nego 
čisto razgledam. Pogled mi se popeo na Kunagoru. I 
uspjela sam sama sebe nasmijati. Učinilo mi se kao da 
me pogledala direktno u oči, i kao nekad davno 
osjetila sam onu pozitivnu neugodu i trnce, dok živim 
punim plućima. Najprije sam refleksno prošla rukom 


kroz kosu, da ne bi Kunagora pri našem iznenadnom 
susretu primijetila da sam čupava (iako sam se 
naravno za ovu prigodu počeljala), a da budem 
iskrena čini se da ni ona nije često kod frizera. Rijetko 
kad sam se osjećala tako malom. I to pred prirodnom 
pojavom. Vjerojatno nigdje drugdje na svijetu ne bi 
došla tako do izražaja kao upravo na ovom mjestu. Pa 
skoro da mi bi i neugodno. Bilo bi smiješno da sam se 
predstavila, a imala sam želju. Kao — , Jelena, drago 
mi je“. A ona meni — ,Kunagora! Baš mi je drago da 
sam te upoznala“. — ,,Jel?!“ Pa, da ti pravo kažem, 
dosta bih propustila da te nisam upoznala. Pričat 
ćemo mi ovako da nas nitko ne čuje. Znaš kakvi su 
Zagorci, svašta bi mogli pomisliti. Kao, šta ja imam 
pričati sa gorom"! Kuna-gorom!!! Neka to ostane 
među nama. Io što si poslala vjetar znači da si me 
htjela dodirnuti?! Ma reci da sam luda, ali kao i da si 
mi mahnula granama (nemoj mi samo reći da bih 
opet trebala okulistu?!). Vidim i da su tebe raščeščljali 
da bi ti na čelu postavili dom. Pa to je u redu, to da 
netko u tebi želi imati dom. I ne prigovaraj mi toliko, 
nije ni da si ti baš često kod frizera. Jedino što znaš 
nekad obojat pramenove. Tamo u jesen... Da, prođem 
ja1u jesen, samo mi se učini da si nešto loše volje, pa 
diskretno prođem, dok si zamišljena. 


Sad razmišljam da li sam dorasla našem susretu. 
Ma dobro, znam gdje ću te naći. Vjerojatno ću opet 
biti u trapericama, ali mi je s tobom tako ugodno da 
mi ne bi smetala ni kravata. Znaš da bi bilo nezgodno 
da me pozoveš u goste a ja u cipelama, fensy hlačama, 
sa pripremljenim govorom. 


Iznova me iznenadiš i ne mogu reći da mi smeta. 


Samo, molim te, nemoj nikome reći da smo 
razgovarale. Svijet svašta priča... 


KOLUMNE 
Zagorska nostalgija: Kosteljina 


Piše: Marcel Lončarić 


utujući ponekad nepoznatim stranim predjelima, 

kako bih skratio vrijeme i razbio monotoniju, 

prihvaćam se omiljene zabave koja se zna 

pretvoriti u opsesiju. Promatrajući krajobraze 
kako promiču zamišljam i određujem mjesta gdje bih, 
ako bih, najradije živio ili bar pristao živjeti. U tim 
snatrenjima najčešće bi ostajale slike kakve pitome 
doline obasjane suncem i okružene bregovima, 
šumarcima te neizbježnom rijekom, rječicom ili bar 
jezercem u svom okružju. Ta mitska praslika kao da je 
pupčanom vrpcom vezana za moj ideal i poimanje 
sreće i cjelovitosti. Nije ni čudo, jer ta projekcija 
predstavlja zapravo dio vizualne kulise iliti scenografije 
mog djetinjstva. 


Mjesto radnje: Zagorje, Krapinske Toplice.. 
Živopisno brdo Marija Magdalena s još nekoliko 
bregova pod čijim se vrhovima i padinama razastiru 
vinogradi s klijetima, šume, njive, voćnjaci i zaseoci, 
tvoreći "orahovu ljusku" mog "jarka". Vrijeme radnje: 
60-e i 70-e. 


Tih godina, još prilično daleko od posvemašnje 
komercijalizacije, plejstejšena, kompjutera i turbolimač- 
estetike, mi klinci bili smo manje-više upućeni na ono 
što nam je pružala majka priroda, no ne bi se moglo 
reći da smo zbog toga bili naročito zakinuti ili nesretni. 
Naprotiv! 


Neumorno i danonoćno igrali 


Horvatskom, a potonja s rijekom Krapinom. Kosteljina 
i nije neka elitna, "glamoruzna' rijeka poput Kupe, 
Krke ili Gacke, za neke je bila samo potok, i više je 
sličila svojim zagorskim sestrama Sutli i Krapini. Ipak, 
za nas koji smo je poznavali i pohodili predstavljala je 
pravo bogatstvo, mjesto prvih ribičkih iskustava, 
avantura i nadmetanja. 


U ono vrijeme, dok još nije bila regulirana (i time, 
rekao bih-uškopljena), tekla je sporo svojim stoljetnim 
koritom, a na njenom putu zauzdavala su je na trenutak 
dva "melina", kod Pavliše i Filipca. Tu su se, nakon 
brana, tvorila oveća proširenja - jezerca, pogodna za 
kupanje, ali 1 (kad je ribičija u pitanju) prilika za 
upotrebu "špinštoka", za razliku od ostalog toka gdje bi 
ljeskov prut ili kakva štanga bili sasvim dovoljni. 
Njezine su obale bile oivičene vrbama, trstikom i 
ponegdje gustim šipražjem. Imala je svoje brzake gdje 
su se skrivali krupni, plahi klenovi i potočne mrene, 
dok su u dubokim, sjenovitim "tunjcima" carevale štuke, 
somovi, šarani, ostriži, deverike itd. Priče o velikom 
somu koji je među šašem i potopljenim granjem ko' od 
šale kidao 0,50 i to "profesionalcima" iz Zagreba, 
uspaljivala bi maštu nas klinaca, i to bi se mjesto uvijek 
obilazilo sa strahopoštovanjem. 


Osim za ribe, Kosteljina je bila pravi raj za razno- 
razne ptice, divlje patke, fazane, žabe, zmije, bizamske 
štakore itd. 


U ribičiju se iz razumljivih razloga odlazilo najviše 
za vrijeme ferija, mada to i nije bilo pravilo. Ponekad 


bi se kauboja i indijanaca, 
ratovali, logorovali po 
šumarcima, organizirali skupne 
lovove praćkama, lukovima i 
strijelama (igračke su tada bile 
prirodne, a materijali u pravom 
smislu ekološki), uzgajali 
golubove i zečeve, haračili 
trešnjama i vinogradima. 
Nogomet je i tada bio zakon, a 
kupanac u obližnjim topličkim 
bazenima gotovo svakodnevna 
praksa. Zimi bi se do besvijesti 
skijali, sanjkali ili igrali hokej na 
zaleđenim livadama. 


No sve to i nije glavna tema 
ove priče. Dakle, "orahova ljuska" 
se prema jugozapadu otvara, 
otkrivajući pitomu zelenu nizinu 
kojom teče Kosteljina... 


Raj za sve 


Izvire negdje (samo ime kaže) 
ispod Kostel-brega kraj Pregrade, 
lijeno vijuga livadama do Toplica 
i dalje, nakon otprilike desetak 
kilometara spaja se s Velikom 


Foto: Darko Topolko 


a bih po cijenu "fasunga" zbog 

nenapisane zadaće, 

nenacijepanih drva ili 

Li nepobranih šljiva odjurio u 
'] tu blaženu oazu, pogotovo 

ako sam naslućivao da su 

| dolje dečki iz moje škvadre: 

Žarko, Ivica, Darko, Marijan, 

Mladen, Vincek, Mikica i 

drugi. 

U mojim počecima pribor 
je bio jednostavan i oskudan. 
| Kakav dobro odabran i 

obrađen ljeskov prut, komad 
posuđenog ili pronađenog 
najlona srednjeg promjera, 
čep od pluta ili guščje pero 
kao plovak. U nedostatku 
udica iste sam znao praviti od 
ziherice ili špenadle koja bi 
se savila, a malom rašpicom 
pokušao napraviti kontra- 
hakl. Zapravo, rijetko se tko 
tada mogao pohvaliti nečim 
naročitim u tom smislu. 
Bambusov štap s "hilznama" 
bio je itekakav napredak, a 
teleskop štange, štap s rolom, 


te bolji plovci i sitni pribor postaju dostupni tek u 
tinejdžerskoj dobi. Lovilo se uglavnom na sveprisutne 
skakavce, gliste i kruh, mada su se neki kleli kako "tamo 
negde" dobro prima na domaći špek i jeger. Specijalisti 
na grabežljivce koristili su još i pijavice, pileća jetrica i 
smrdljive iznutrice, rovce umotane u celofan (za soma), 
te naravno - kedere. Bez obzira na dosta mizeran 
pribor, dobro se lovilo pa bi mi klinci nakon ribičija 
ponosno nosili dugačke niske od riba načičkanih na 
vrbova rašlja. Ispekli bi ih na licu mjesta zajedno s 
mladim kukuruzom ("pecinjakima") ili odnosili kući. 
Naime, ti bi naši ulovi znali biti često sasvim dobra 
dopuna svakodnevnoj "klasičnoj" prehrani. Najčešće 
smo lovili klenove, crvenperke, ostriže, cvergle, 
sunčanice i, naravno, kedere, dok su kapitalne štuke, 
somovi šarani i platnice bile češće na udicama starijih, 
iskusnijih ili jednostavno, bolje opremljenih ribiča. 


Susret sa štukom 


lako su nam bazeni bili "pod nosom", često bi se 
okupali i u Kosteljini. Događalo se to za sparnih 
ribičija, u predahu kakve maratonske nogometne 
utakmice ili čak na povratku iz škole. Okupirali bi 
kakav oveći "tunjek", ispentrali se na okolne vrbe i uz 
urnebes skakali u vodu koja je bila "taman", mada 
karakterističnog, pomalo ustajalog okusa. Kako su u to 
vrijeme posvuda uokolo slobodno pasle krave, znalo se 
dogoditi da se koja dočepa nečijih nemamo odbačenih 
hlača, majice ili cipela, mada iste nisu zazirale ni od 
školskih torbi, početnica i lektira. Tako je mom starijem 
bratu neka nadobudna krava željna znanja i sklona 
zemljopisu učas slistila nov-novcat atlas kupljen dan 
prije. Iz slinavih joj je usta spašen tek komad debelih 
korica. Ne treba ni spominjati kako je kod kuće 
ponovno bio "skupo plaćen". 


Jednom sam odmaglio do tog našeg kupališta, 
nadajući se kako ću tamo zateći nekog iz svoje klape. 
Nije bilo nikog osim starog pobožnog Boška koji je s 
zastao sam kao ukopan: ispod krive, polegnute vrbe s 
druge strane obale, ugledao sam ogromnu, prekrasnu 
štuku! Mirovala je nekako čudno iskošena ispod same 
površine vode. Dugo sam je promatrao, a onda je ispod 
mojih bosih nogu kresnula suha grana. Prugasta 
ljepotica se u taj čas izvila, mlatnula moćnim repom po 
vodenoj površini i nestala u dubini. 


- Kaj je to bilo? - javio se Boško. 
_ Štuka stric, štuka... - raportirao sam bez daha. 


- Da vidim... - mršav i vitalan starac prodornog 
pogleda učas se stvorio kraj mene. 


- Adeje...? 

Pokazao sam rukom prema još uvijek uzburkanoj 
vodi. Od štuke naravno ni S. 

- Ni ti to ščuka dečec, ni. Im tije to same štakor... 


Uistinu, veliki "bizamac" panično se pokušavao 
uzverati na obalu očito preplašen štukinom reakcijom. 


Dobrom, starom Bošku nije se isplatilo protusloviti. 
Ionako bi i na "dobar dan" okidao nama klincima kakvu 
nadahnutu propovijed, uz mnogobrojne citate iz Svetog 
pisma i Evanđelja. 


A onda - regulacija 


Dugo je trajala ta idila, to "dugo toplo ljeto" (tako se 
zvala ondašnja tv-trakavica) uz Kosteljinu. Negdje 
krajem 60-tih zbog čestih izlijevanja počela je regulacija 
njenog toka. Bageri i buldožeri zauzeli su obale rijeke, 
tjerajući nas s naših omiljenih mjesta i sužavajući nam 
ribolovni prostor. Bilo je tužno gledati kako svojim 
raljama izbacuju sa zemljom i muljem polužive ili 
izmrcvarene ribe i uništavaju stoljetno korito. 


Kako je rijeka prilično maštovito vijugala, nakon 
regulacije ostalo je podosta rukavaca ili graba. 'Tu je 
dakako bilo još puno riba, no dugoročno je zbog 
bujanja vegetacije, nedostatka kisika i sve većeg 
zagađenja i to bilo osuđeno na propast. 


U to vrijeme lovili bismo i "na ruke". Složila bi se 
ekipa u kojoj je nekolicina uglavnom mlađih "kalila", tj. 
mutila vodu, dok bi stariji tražili i lovili ribu pod 
"boltama" - podlokanom obalom. Rukama i tijelom 
opkolila bi se bolta u kojoj se nerijetko nalazila i 
krupnija riba. Plijen bi se po završetku podijelio po 
dogovorenom ključu. Nisam volio tu vrstu ribičije jer je 
isključivala onu finu igru nadmudrivanja putem "cajga". 
Pogotovo nakon što sam jednom iz neke "tako 
obećavajuće" bolte rukama izvadio veliku zmiju (valjda 
bjeloušku). Bacio sam je daleko od sebe, no ponovno u 
vodu, a ona je dezorijentirana i u panici kao i ja opet 
krenula prema meni, pletući mi se između nogu... Što 
da kažem, popišao sam se od straha i nelagode. 


U novoformiranom koritu sve se slabije dalo loviti, 
pa smo okupirali rukavce. U njima je ostalo još podosta 
crvenperki, krapova, cvergli, ostriža, uz pokoju štuku ili 
soma. Jedno vrijeme grizli su i tzv. čikovi, čudna, nama 
nepoznata vrsta ribe zmijolikog tijela i pomalo 
zastrašujućeg izgleda. Bili su zagonetka za nas, sve dok 
nam neki upućeniji ribič nije rekao kako je to zapravo 
rijetka riba, inače ukusnog i tečnog mesa. 


Nastavak dječačkog sna 


Rukavci su naočigled kopnili, pretvarajući se u 
odlagališta odbačenih autoguma, karoserija, frižidera, 
te svakojakog drugog otpada i ambalaže. Bacati udicu u 
kakav otvor od vešmašine ili sred naplavine plastike i 
sprejeva postalo je degutantno i bespredmetno. 
Izravnana, plitka i okljaštrena, ni Kosteljina nije nudila 
puno više. 


Tu negdje nakratko prestaje moje zanimanje za 
ribičju. Nakon par godina selim se u Zagreb i s 
vremenom opet počinjem pecati. I tako, dok krstarim 
Savom, Krapinom, Kupom ili kakvom šodericom, pržen 
suncem ili šiban kišom, sjetim se Kosteljine, shvaćajući 
kako samo nastavljam svoj dječački san i sakupljam 
djeliće izgubljenog raja. 

S vremena na vrijeme, vraćajući se u svoju "orahovu 
ljusku", zagledam se u Kosteljinu. Taj je pogled zacijelo 
ispitivački i sumnjičav, onako kako se već gledaju stari 
znanci nakon dugog vremena. 


Zastajem na mostu. Tu je negdje, gotovo skrivena 
iza mladog vrblja, plaha i tajanstvena. I znam, kad — tad 
krenut ću njezinom obalom sa štapom u ruci, komadom 
kruha, pokojom glistom i skakavcem. Svaki će keder 
imati "težinu" savskog štupsera-kilaša, a svaki klen 
vrijednost šarana-kapitalca. 


KOLUMNE 


Dva plava kaputića 


Piše: Josip Kolar; Pripremio: Tomica Kolar 


školskoj smo klupi sjedili zajedno, tik 

jedan do drugog, učiteljev sin Goran i ja. 

Naše prijateljstvo postalo je, još od prvog 

dana upoznanja, najbolje skoro u cijelom 
razredu. Nikako ne znam niti mogu prosuditi, kako 
smo baš mi mogli postati tako dobri i složni 
prijatelji; ja, sin siromašnog seljaka, a on rođeno 
dijete onog koji gospodari za vrijeme svih školskih 
sati sa svima nama đacima. Kada ga je učitelj po prvi 
puta doveo u naš razred, zapitao ga je: ,Gdje bi ti 
želio sjediti, ispred ili otraga?“, a on je bez 
promišljanja poletio ravno k meni u predzadnju 
klupu i od tada sam ga zavolio kao rođenog brata. 
Da je i on mene zavolio navest ću nekoliko primjera 
koji govore o tome. 


Ja bih, kao i ostali moji drugovi sa sela, nosi 
sobom u školu samo komadić suhog hljeba, što bi za 
vrijeme glavnog odmora pojeo, a Goran, kako je 
stanovao u samoj školskoj zgradi, skoknuo bi u 
kuhinju svoje majke, koja mu je svaki put pripremila 
komadić kruha, ali uvijek premazanog sa pekmezom 
ili maslacem. Tako je time među nama postala 
razlika, koju je Goran prvi primijetio i odmah 
nastojao da tu razliku izravna. Zato je Goran od tada 


donosio više nego normalno premazan svoj 
komadićak kruha i redovno me nudio da si i ja 
uzmem sa njegovog kruha pekmeza ili što je bilo, te 
da si metnem na svoj kruh. 'To bi obično radio 
krijući pod klupom, da ne zapaze njegov tata ili 
ostali đaci koje bi on, kad bi samo mogao, želio sve 
ponuditi. Katkada, kad mu nije uspjelo premazati 
svoj kruh debljim slojem, davao mi je sve u zamjenu, 
uvjeravajući me pritom kako mu je moj kruh mnogo 
bolji od njegovog. Ja sam također želio na neki 
način, odužiti se Goranu, pa sam kod kuće krao 
orahe, kojih je bilo vrlo malo 1 koji su se čuvali samo 
za veće blagdane. 


Jednog zimskog dana za vrijeme školskih sati, 
vani je nastala snježna vijavica. Kada nas je učitelj 
pustio da idemo doma, Goran me još u hodniku 
primio za ruku i skoro silom me odvukao u svoj stan, 
gdje me je njegova majka na njegovu molbu 
zadržala da tamo s Goranom prenoćim. Tu sam, 
naravno, dobio i večeru i zajutrak, a po Goranovoj 
želji morao sam sjediti s njim pri stolu. Uočio sam te 
večeri kako je Goranu teško naučiti zadaću, jer mu 
neće pomoći ni tata ni mama. Tata mu kaže, kad bi 
ga što zapitao: ,,Ne pitaj me lopove, polako uči sam, 


Ny 


Fotografija'je preuzeta 'izimaterijala izložbe! <Slike/minulog vremena; 


dosta se nagnjavim u školi preko cijelog dana!“. 
Majka mu također ne ide pomoći pa makar mu 
zadaća bila ne znam kako teška. Sjetio sam se tada 
da sam ja po tom pitanju ipak sretniji, jer mi kod 
svake zadaće pomogne moja starija sestra, a što ne 
može ona pomogne mi i otac. 


Dani su prolazili i školska je godina prošla. Goran 
ija prošli smo sa istim ocjenama sretno u drugi 
razred. U tom smo se razredu na zahtjev učitelja 
morali razdvojiti, tako da sam ostao dalje u 
predzadnjoj klupi, a Goran je otišao za dvije klupe 
ispred mene. Bili smo očito žalosni tim učiteljevim 
postupkom, a ja posebno još i više, osjećajući se 
velikim dužnikom prema Goranu jer je on meni 
mnogo više dao nego ja njemu. Te godine, već u 
kasnu jesen, Općinska je uprava dodijelila jednu 
sumu novca, da bi se siromašnijoj školskoj djeci 
kupilo nešto odjeće. Kad je naš učitelj donio dio tih 
darova u naš razred rekao je: ,Pazite djeco! Ovdje 
imamo četrdeset odjevnih predmeta, a vas ima 
pedeset pet. Dakle, svi ne možete dobiti, zato 
dignite ruke oni koji niste presiromašni.“ Na to je 
dignulo ruke više nego petnaest, a među njima bio 
sam i ja. Učitelj nas izbroji i vidje da nas je jedan 
previše. Želio je uključiti još jednoga k dobitnicima, 
pa upita koga bi. Čula su se dva prijedloga. Goran je 
viknuo iz svega glasa ,,Kolar je siromašan!“, u isti 
mah rekao sam ja da bi i Goran morao nešto dobiti. 
Na to se učitelj nasmije pa reče: “Goranu ne treba, a 
tebi Kolar evo ovaj plavi kaputić.“ Imali smo zatim 
malo odmora, pa smo sa veseljem pregledavali tko je 
što dobio. Goran je došao k meni i s nekakvom 
žalošću gleda moj novi kaput. Ja sam odmah shvatio 
da bi i on želio takvog jer je bio najljepši među svim 
darovima, pa sam bez premišljanja odlučio da mu 
ovog svojeg poklonim. Šapnuo sam mu to u uho i on 
pristane na to. Goran mi rekne da će za par dana 
kada se njegovoj majci dopadne ovaj kaputić dati mi 
u zamjenu njegov vlastiti kaput, premda sam mu taj 
kaputić želio pokloniti. Kada smo izlazili iz škole ja 
sam neprimjetno strpao kaputić u Goranovu torbu i 


malo sam zaostao za drugom djecom, koja su s 
veseljem tog dana trčeći išla kući. Čim sam došao 
doma, roditelji su me pitali: ,Gdje ti je plavi 
kaputić?“, jer su im susjedova djeca već ispričala tko 
je u školi što dobio. Odmah sam se našao u velikoj 
neprilici i u plaču izustim da mi ga je netko uzeo. Ta 
se moja isprika, naravno, nije mogla uvažiti, pa sam 
te večeri dobio batina kao još nikad do tad. Moji su 
roditelji bili uvjereni da mi kaput nije ukraden nego 
da sam ga morao nekome dati. Otac bi me i dalje 
mlatio, ali mu je majka rekla: ,Pusti ga, pa ako sutra 
ne donese kaputa, nećemo ga više krpariti, pa ni 
kupiti mu nećemo ništa novog!“. Sutradan išao sam 
u školu s, do tada, nikad toliko teškim zadatkom. 
Reći Goranu da mi vrati ono što sam mu već 
poklonio, bilo mi je najteže u životu... Čim sam 
došao u školu, učitelj je već bio za stolom i izgledalo 
je kao da čeka još samo mene, iako sam ja došao pet 
minuta prije vremena. Pozvao je odmah Gorana i 
mene da izađemo pred njega. Oboje smo plašljivo 
izašli, a on nas upita, tko je od nas dvojice kriv. 
Crvenili smo kao paprike i nismo mogli progovoriti 
ni riječi. Učitelj nas je još strože pogledao, na što 
sam ja izmucao: ,Ja sam poklonio kaputić Goranu“. 
Učitelj je ljuto pogledao Gorana i rekao mu: ,Ii 
magarče radije si sinoć trpio batine nego da priznaš 
istinu. Odmah sada u stan 1 vrati kaputić! A ti 
darežljivče - zapovjedi mi - vrati se na svoje mjesto!“. 
Učitelj je ustao i otišao van, a ja sam sav uzdrhtao 
očekivao nove ukore od njega. 


Goran se vratio i donio onaj kaputić, pružio mi 
ga i obojici nam navru suze na oči. Odmah zatim 
došao je i učitelj, a u ruci je donio isti onakav kaput 
pa pozove Gorana: ,Evo ti sada plavi kaput, kupio 
sam ti ga u trgovini samo zato da budeš 1 dalje 
prijatelj sa Kolarom. Meni pak zapovjedi da uzmem 
svoje stvari te da od sada opet sjedim sa Goranom. 


U Pregradi, 4. II. 1956. 


Reklamiranjem na portalu i u listu Pregrada.info 
ne samo da promovirate svoju tvrtku 
nego i pomažete 
jedinom pregradskom nezavisnom glasilu! 


INFO: 
marketingpregrada.info 


KOLUMNE 
Iz Gradskog vijeća 


Piše: Marko Vešligaj, predsjednik Kluba vijećnica i vijećnika SDP-a, ZS-a i A-HSS-a 


u 2010. godini oporbeni klub vijećnica i vijećnika 

nastojao je da Gradsko vijeće ne bude samo 

mašinerija za izglasavanje odluka, nego da kroz 
naše prijedloge, rasprave i zahtjeve sudjelujemo u 
funkcioniranju gradske vlasti. Nažalost, svi ti naši 
pokušaji bili su odbačeni, iako Pregradi baš i ne ide 
kako se to nastoji prikazati, budući da smo danas i po 
službenim statistikama najnerazvijeniji Grad u 
Krapinsko-zagorskoj županiji što je izravna posljedica 
potpunog zanemarivanja gospodarstva u gradskoj 
politici. U svojim prijedlozima zahtijevali smo da i 
mjesni odbori dobe svoj dio moći, a time i stanovnici 
naših sela, koji se sve više osjećaju kao građani drugoga 
reda. Dovoljno je reći da na području Grada Pregrade 
ove godine nije asfaltiran niti jedan metar nerazvrstanih 
cesta. Iražili smo na Gradskom vijeću i otvorenu 
raspravu o situaciji u Niskogradnji i sve dokumente na 
uvid, sastavili odluku za osnivanje savjeta mladih i još 
mnogo drugih inicijativa i pitanja koja ste nam vi, 
gradanke i građani Pregrade, upućivali. Gradsko vijeće 
tj. vladajuća većina redom ih je odbijala. 


Pri izglasavanju proračuna za 2011. god. tražili smo 
da se s obzirom na postojeću situaciju i zaduživanja 
kojima je Pregrada već opterećena, stane se 
grandioznim projektima koje će Pregradi natovariti 
velike troškove koje će morati u budućnosti financirati 
velikim djelom iz vlastitih proračunskih sredstava. Ne 
bi ni bio to tako veliki problem da je stvorena 
ekonomska baza koja bi omogućavala da vlastita 
proračunska sredstva svake godine rastu i da seiznjih i 
ti projekti financiraju, tada bi Pregrada imala novac i za 
fontane, trgove i ostalo. Ekonomski kriterij mora biti 
ispred estetskog, jer tako nalaže zdrava logika. Međutim 
ono što bi se trebalo graditi posljednje mi smo napravili 
prvo, ušminkali smo gradski centar, a okolicu smo 
zanemarili. No, ne čude takve stvari s obzirom na je 
politika fontana, trgova i sportskih dvorana i politika 
državne vlasti, dok su toliko spominjana proizvodnja i 
izvoz ostali mrtvo slovo na papiru. Zašto je to tako vrlo 
je lagano zaključiti, novac iz državnog proračuna dolazi 
po kriterijima podobnosti lokalnim jedinicama i 
najlakše ga je potrošiti za upravo takve investicije, 
budući da se tu uvijek može za neke radove angažirati 
netko iz strukture. Novac je postao jedno mjerilo 
vrijednosti i svakoga se u današnjem društvu može 
kupiti, poštenje i uvjerenja nestaju pod naletom 
njegovoga božanstva novaca, sve je na prodaju. 


Pregrada je, nažalost, samo potvrda te i takve 
politike za koju Hrvatska više nema snage i ne može ju 
trpjeti. U takvoj situaciji kad novih investicija nema, 
dužnost je lokalnih jedinica spašavati postojeća radna 
mjesta. Založiti se maksimalno, lobirati i omogućiti da 
ljudi rade i primaju plaću. Primjer Emke koja“ šaptom 
padne“ dovoljno nam govori o angažmanu vlasti na tom 


polju. 

Za suzbijanje korupcije na lokalnim nivoima tijek 
novca poreznih obveznika mora konačno postati 
transparentan, ne da nam u proračunu Grada 
Pregrade stavke za službena putovanja narastu sa 2.000 
kn na 55.000 bez objašnjenja, da se samo tako izgubi 
svota od 100.000 kn tj. iznos za koji je prema zakonu 
smanjena gradonačeliničina volonterska naknada, da 
se još uvijek ne znaju neki izvođači radova na 
gradskom trgu itd. Za previše pitanja i zahtjeva sa 
kojima bi trebao biti upoznat svaki stanovnik našega 
Grada, a koje smo tražili na Gradskom vijeću odgovora 
nije bilo, nego samo skretanje s teme i ignoriranje 
naših pitanja. 

Novo vrijeme koje je pred nama tražit će jasne 
programe i projekte koje nose korist cijeloj zajednice i 
gdje pojedinac neće moći dio tih sredstava sebi 
prisvojiti. Oni koji rade određene poslove u politici za 
njih trebaju biti odgovarajuće plaćeni, ali se njima 
onda i trebaju potpuno posvetiti, a ne ih obavljati kao 
dobro plaćeni hobi uz svoje redovno zaposlenje. U 
Pregradi trebamo veću uključenost ljudi u proces 
donošenja odluka (davanje većeg značaj mjesnim 
odborima bio bi veliki korak naprijed), zajednički rad 
na programima za razvoj, više briga i angažmana oko 
pregradskih sela, korištenje iskustva i znanja 
pregradskih poduzetnika i ostalih uglednih i 
dokazanih građana koji mogu trasirati put drukčiji 1 
bolje Pregrade, koja će biti predvodnik u novom 
okruženju i vremenu, a ne ignoriranje, smjenjivanje 1 
ponižavanja svakoga tko ne ide uz dlaku vladajućima. 


Osvrnut ću se kratko i na Niskogradnju i još ću 
jednom ponoviti: ako je gradonačelnica kao 
predsjednica Nadzornog odbora znala za sve poslovne 
transakcije, kao što tvrdi bivša direktorica, onda je 
jasno tko treba snositi odgovornost. Nadzorni odbor ne 
može biti amnestiran, jer nešto nije znao, predobre 
mjesečne naknade imaju za članstvo u NO, da im takve 
stvari samo tako promaknu. Prikrivanje i izbjegavanje 
dostavljanja dokumenta, aljkavo pripremanje akata 
društva, sumnjive odluke o smanjivanju temeljnog 
kapitala, daju sumnju da postoje skriveni planovi sa 
Niskogradnjom koje ne slute na dobro. U cijeloj 
situaciji izuzetno je važan samostalan istup sindikata i 
njihova borba za Niskogradnju, pokazali su time da im 
je dosta praznih priča i da neće mirno promatrati 
upropaštavanje njihove tvrtke, čemu smo i previše puta 
u Hrvatskoj u ovih 20 godina svjedočili. 


Aktivnosti u Gradskom vijeću ponekad se stvarno 
čine kao borba sa vjetrenjačama. No, kažu da bolje 
institucije od postojećih nema ili nisu još izmišljene, pa 
onda ih moramo svojim radom i upornošću pokušati 
mijenjati i truditi se biti drugačiji. 


TABLICE ŽENSKOG NOGOMETA Pripremio: Zlatko Šorša 

Ljekovite i jestive biljke na Kunagori 


(nastavak sa stranice broj 3) 


Slika 1: Mjehurica — Zbog 
dekorativnih plodova uzgaja 

se kao i ukrasno bilje. Inače “< 
raste kao korov po poljima uz &. 
grmlje i puteve, mjehurićine | 
bobe su jestive, a ovojnica 
otrovna. 


Slika 2: Vrba ili Iva — Od 
vrbovih grana skida se kora. 
Sušenjem te kore dobiva se 
lijek protiv bolova. Kora 
sadrži salicin koji je sastavni 
dio aspirina. 


(2) Vrba 


Slika 3: Divlja kruška 


Slika 4: Smokva — Dašak 
mediterana na Kunagori 


Slika 5: Bazga ili crna 

bazga, bazgovina — Grm ili 

drvo od 3 do 9 metara 

visine. Koristi se za čajeve, as 
pekmeze, vino, sirupe i u (4)iSmokva 187% 
kulinarstvu. Zreli plodovi nisu 

za jelo, ali se mogu preraditi, 

dok su listovi bazge otrovni. 


Slika 6: Metvica — Jedna od 
mnogobrojnih vrsta metvice 
koja raste na Kunagori. Služi 
kao začin i za pripravu 
čajeva. 


Slika 7: Kupina — Kod nas 
najraširenije šumsko voće. 
lako raste u golemim 
količinama razmjerno se 
malo upotrebljava i 
prerađuje. Čaj od kupinovog * +. 
lišća ima lijepu boju i vrlo 
ugodnu aromu, a listovi se 
također preporučuju za 
žvakanje kao sredstvo za 
jačanje zubnog mesa. 


Slika 8: Divlji mažuran — Iz 

vrškova biljke u cvatu može 

se prirediti ukusan j 
aromatičan čaj. Koristi se u KROJ MBI Junureva zeta S 
kuhinji, osobito za jela od 

rajčica. 


Slika 9: Drijen ili drenovina — Grm ili maleno drvo visine između 2 i 5 metara. Raste 
u velikom broju i daje obilje plodova. Kod nas se na žalost ovo šumsko voće 
premalo sabire, iskorištava i rijetko se pojavljuje u prodaji. Od drenjina se izrađuju 
kompoti, voćni sokovi, vino, pekmez i rakija i koristi se za pripremanje kiselih juha, a 
u pučkoj medicini služio je kao sredstvo protiv dizenterije. 


Sve ove fotografije snimljene su na prostoru Kunagore! 


